text:
दरभंगा : एससी-एसटी एक्ट पर केंद्र सरकार द्वारा लाओल गेल अध्यादेश केँ विरोधमे आय सवर्ण समाज समूचा भारत बंद केर आह्वान कयने अछि। अहि बंद केर असैर बिहारके दरभंगा जिला पर बेसी होबाक खबैर भेटल अछि।
जनतब हो जे दरभंगामे अहि बन्दकेँ समर्थनमे सवर्ण समाज मोर्चा खोलि देने छथि। समूचा दरभंगाक यातायात सेवा पूर्णतः ठप भए गेल अछि। अहि दौरान दरभंगा टीशन पर दिल्ली जाय वला संपर्कक्रांति एक्सप्रेस केँ रोकि देल गेल। कटिहार जाय वला जानकी एक्सप्रेस पंडासराय गुमटी पर रोकि देल गेल अछि। लहेरियासराय केँ कर्पूरी चौक, चट्टी चौक, बेंता सहित दरभंगाक बहुतों जगह पर बंदक पूरा असैर देखल जा रहल अछि। दरभंगा -जयनगर एन एच 105 केँ हाजीपुर आ लदारीमे सेहो जाम कयल जेबाक समाद भेटल अछि। कमतौल थाना क्षेत्रमे एससी-एसटी एक्टकेँ खिलाफ अखिल भारतीय सवर्ण सेनाक बन्द केर समर्थनमे स्थानीय लोकक संग एन-एच 75 मब्बी-कमतौल सड़ककेँ गोपालपुर गुमती केर नजदीक जाम कयने छथि। हरिहरपुर-निमरौली पथ केर हरिहरपुर मिथिला चौकके पर सेहो भारी प्रदर्शन भए रहल अछि। रक्सौल-दरभंगा 75228 डीएमयू पैसेंजर केँ गोपालपुर गुमती केर नजदीक रोकि कय जातिगत आरक्षणक खिलाफ नारा लगाओल जा रहल अछि। कमतौल-चहुटा रेलवे गुमटी, कमतौल ढढिया मोड़ आदि कतेकों जगह जाम कयल जेबाक समाद भेटल अछि। अलीनगरक रामपुर-उदय चौक सेहो जाम कयल गेल अछि। बंद समर्थक सभ लहेरियासराय-बहेड़ी रोड केर एपीएम मोड़, होरलपट्टी, आनंदपुर, सुरहाचट्टीमे जामकय यातायात ठप क देलनि अछि। अहिकेर अलावा बहुतरास गामसँ सेहो बन्दकेँ खबैर निरंतर आबि रहल अछि।
उल्लेखनीय अछि जे सवर्ण समाज द्वारा अहि बंद सँ बिहार बेसी प्रभावित अछि। लोकसभकेँ भारी दिक्कतक सामना करै पड़ि रहल छन्हि। जगह-जगह आरक्षण केँ खिलाफ नारेबाजी निरंतर कयल जा रहल अछि।


c: text/html

text:
दरभंगा, मिथिला मिरर-निशांत झा: दरभंगाक पूर्व अपर पुलिस अधीक्षक व प्रभारी एसएसपी रमाशंकर राय के विदाई देल गेल। दरभंगा परिसदन मे आयोजित कार्यक्रम के संबोधित करैत पुलिस कर्मी राय के कार्यक सराहना केलनि आ कहलनि जे, राय विधानसभा चुनाव आ पंचायत चुनावक नोडल पदाधिकारी रहैत जे काज केलनि ओ अपना आप मे सराहनीय छल।
अपर पुलिस अधीक्षक दिलनवाज अहमद कहलनि जे, रमाशंकर राय कोनो भी काज के हसैत-हंसैत कय लैत छलाह। जाहि सं पुलिस कर्मी पर दवाब नहि रहैत छल। ओतहि रमाशंकर राय अप्पन संबोधन मे कहलनि जे, कोनो काज के लक्ष्य बनाकय करबा सं ओ काज आसान भय जाइत अछि।
ओ कहलनि जे, दूनू चुनाव शांतिपूर्ण ढ़ंग सं करेबाक लेल जिला मे बहुतो प्रशस्ती पत्र भेटल, मुदा यातायातक समस्या सं जिला के ओ निजात नहि दय सकलाह।

robotstxt: allowed

filter: keep


text:
मुजफ्फरपुर, मिथिला मिरर: मुजफ्फरपुर-छपरा मार्ग स्थित करजा चौक पर बुधदिन भोरे एकटा ट्रक सं ठोकर लगला सं एकहि परिवारक तीन गोटेकेँ मौत भए गेल। अहि दर्दनाक घटनाके बाद आक्रोशित लोक सब ट्रक चालककें पकड़ि कए जमिकय पिटाई केलक। बताओल जा रहल अछि जे, मुजफ्फरपुर-छपरा मार्ग स्थित करजा चौक पर ट्रक मोटरसाइकिल सं टकरा गेल जाहिमे दू टा बच्चाक मौत घटनास्थले पर भए गेल। जहन कि गंभीर रुप सं घायल महिलाक मौत इलाजक दौरान एसकेएमसीएचमे भए गेल। मृतक छपरा जिलाक मकेर थाना क्षेत्रक पुनेर गांम निवासी बताओल जा रहल अछि।
सूचना पर पहुंचल पुलिस चालककें बचेबाक प्रयास केलक आक्रोशित लोक पुलिस संग सेहो धक्का मुक्की केलक। स्थिति अनियंत्रित हेबाक सूचना पर बहुतो थानाक पुलिस मौका पर पहुंचल। लोककें तत्काल समझा कय मामलाकें शांत कराओल गेल।
ग्रामीणक अनुसार, मनोज खलीफा अप्पन सासुर मड़वन प्रखंडक बोरबाड़ा गाम सं अप्पन गाम पुनेर मोटरसाइकिल सं जा रहल छल। मोटरसाइकिल पर पत्नी आ दू टा बच्चा सवार छल। करजा चौककें समीप विपरीत दिशा सं आबि रहल ट्रक मोटरसाइकिलमे ठोकर मारि देलक।


text:
डीएम संजय अग्रवाल द्वारा मोबाइल ऐप क' लांच कायल गेल। डीएम संजय अग्रवाल कहला कि एहि ऐप सँ जिला कें तीन हजार आंगनबाड़ी केन्द्र पर सीधी नजर राखल जे सकैत अछि। जिला केँ तेइस सीडीपीओ आंगनबाड़ी केन्द्र पर पहुंच ओहिठामक स्थिति क' मोबाइल ऐप केर माध्यम सँ जिला प्रशासन केर सर्वर मेँ भेजता। एहि फीड मेँ सेंटर पर सहायिका अछि या नै, बच्चा कतेक अछि, भोजन केरक्वालिटी के संगे - संग सीडीपोओ क' बच्चा आर सहायिका केँ साथ एक सेल्फी ल' भेजा परतैन्ह।
ऐहिक अलावा जिला समाहरणालय केँ सभ विभाग केर कर्मचारिय सभ पर सेहो नजर रखबाक लेल डीएम द्वारा एक ऐप लांच करबाक गप कहल गेल। एहि ऐप केँ जरिया साढ़े दस बजे तक सभ विभागक कर्मचारी केर उपस्थितिक रजिस्टर केर फोटो जिला प्रशासन केँ सर्वर पर भेजब अनिवार्य होयत।
ताकि पता चले कि कुन कर्मचारी देरी सँ अएलाह आर कुन समय सँ, संगहि कतेक देर काज कयलनि। साढ़े दस बजे केँ बाद पहुंचे बला कर्मचारी क' ओहि दिन अनुपस्थित मानल जायत।


text:
– रवि झा, दहेज मुक्त मिथिला सदस्य
(सितम्बर १२, २०१४ केँ प्रेषित)
लोक – वेद बैसार रहै छल,
रंग – रीति आचार रहै छल,
के छोट-ज्येष्ठ आ के समतुल्य,
सभसं समुचित व्यवहार रहै छल,
आब विचारक नाम नै रहलै , गाम अपन आब गाम नै रहलै .
भोरे उठि के गुल्ली- डंटा,
दौगी मंदिर सुनि घड़ी-घंटा.
नहा-सोना के इस्कुल भागी,
बजलै घंटी – भागि के आबी.
आम कलम में लागल चौकी,
आम खसल नै – दौगा – दौगी.
जामुक निच्चा जुटै छल संगी,
जामु बीछि जीह रंगा – रंगी.
आब ओ जामु आ आम नै रहलै, गाम अपन आब गाम नै रहलै .
ओ टोल-गामके सखी-बहिनपा,
संग खेली कित-कित कथी के चिंता.
सभ क्यो मिल खेली साम-चकेबा,
ओ माटिक घर आ ईंट गिलेबा.
ओ सभ दिन होली – सभ राति दिवाली,
ओ जूड़ि-शितल आ ओ भर- दुतिया.
आब संबंधक नाम नै रहलै , गाम अपन आब गाम नै रहलै.
ओ बाबा हम्मर श्लोक सुनाबथि,
वेद – मंत्र उच्चार सिखाबथि.
ओ टकुरी काटथि हम्मर बाबी,
ओ खिस्सा-पिहानी कतय स पाबी.
ओ माँ के चरण में स्वर्ग देखाई छल,
जं पिता के देखी – विष्णु देखाई छल.
ओ समय छलै स्वर्गो स जक्खन,
जन्म – भूमि त लत कहाई छल.
आब ओ पावन धाम नै रहलै, गाम अपन आब गाम नै रहलै.


text:
रोहित यादव/नितिश कर्ण – नव दिल्ली। मई ३, २०१५. मैथिली जिन्दाबाद!
मिथिलाक विकास आ पृथक् मिथिला राज्य केर माँग केर समर्थन मे मिथिला स्टुडेन्ट युनियन आगामी २५-३० मई, २०१५ बीच मिथिला मे जन-जागरण अभियानक शुरुआत करत। १९ अप्रैल, २०१५ दिन दिल्लीक जन्तर-मन्तर पर मैथिल यूथ परिषद सहित विभिन्न मैथिली-मिथिलाक संगठनक तत्त्वावधान मे एहि अभियानक संखनाद कैल गेल छल। एहि जनजागरण अभियान मे मिथिला राज्यक औचित्य पर आमजनमानस बीच सभा व विचार-गोष्ठीक माध्यम सँ प्रकाश देल जायत, संगहि अपन राज्य लेल संघर्ष तेज करबाक अपील कैल जायत, जानकारी करौलनि संस्थाक अधिकारी नितीश कर्ण। अभियानक नेतृत्व लेल मिथिला राज्य निर्माण सेनाक विभिन्न अभियान मे आगाँ रहल युवा सेनानी अनुप मैथिल एवं कमलेश मिश्र करताह – विदित अछि जे हालहि किछु लोक असंतुष्ट होइत मिरानिसे छोड़ि नव समूहक गठन कएलनि अछि आ अपना तरहें मिथिला राज्यक संघर्ष केँ आगाँ बढा रहला अछि। एहि जनजागरण अभियान मे सब सँ सहयोग तथा सहभागिताक अपील सेहो कैल गेल अछि। एहि बीच मिथिला स्टुडेन्ट युनियन द्वारा १०० स्मार्ट सिटी मे दरभंगा, सहरसा तथा पुर्णियां केर नाम समेटबाक लेल सेहो शान्ति मार्च करबाक घोषणा कैल जेबाक जानकारी श्री कर्ण मैथिली जिन्दाबाद केँ मैसेज मार्फत जनौलनि।
मिथिला राज्यक माँग बहुत पुरान समय सँ कैल जाइत अछि, मुदा आपस मे कोनो समन्वय नहि
मिथिला राज्यक संघर्ष विभिन्न समूह द्वारा अपन-अपन डिजाइन द्वारा कैल जाइत रहल अछि। आपस मे कोनो समन्वय नहि, लेकिन राज्य बनेबाक माँग संग संघर्षक नेतृत्व करबाक दावी धरि कतहु कम नहि। यैह कारण सँ भारतक स्वतंत्रता वर्ष १९४७ ई. सँ सदनक पटल पर बहस मे विषय घोसियायल तऽ जरुर मुदा एहि राज्यक माँग जनभावना अनुकूल नहि कहि १९५६ ई. मे नकारि देल गेल। ताहि दिन सँ ई आन्दोलन बस किछु माँगकर्ताक बदौलत विषयक रक्षा लेल नाममात्र जीबित अछि आ ई देखल जाइत अछि जे एहि आन्दोलन पर आइ धरि कोनो प्रकारक सुनबाई न तऽ राज्य सरकार द्वारा आ नहिये केन्द्र सरकार द्वारा भेल। एकर बहुत बाद मे उठल माँग भले ओ झारखंड हो वा तेलंगाना, ओ सब राज्य बनि अपन सरोकार आ सरकारक स्थापना सेहो अपनहि करैत अछि। बिहार अन्तर्गत मिथिलाक आर्थिक उपेक्षा या लोकपलायन आदि कोनो गंभीर विषय एहि ठामक जनप्रतिनिधि लेल कोनो खास मायना नहि रखैत छैक। बस जातिक नाम पर वोट पाबू आ शासनक भागीदार बनि सत्ताभोगी बनू, एतबे सरोकार सँ सरकार बिहार द्वारा चलैत छैक। मिथिला एकटा चौलक विषय मात्र बनि कय रहि गेल छैक। हालहि एकटा राजनीतिक दल सहरसा मे एहि माँगक समर्थन मे अनिश्चितकालीन अनशन करबाक धमकी सेहो देलक अछि। देखा चाही जे आन्दोलनकारी अपना मे कहिया धरि समन्वय स्थापित होइत अछि आ कहिया सँ एहि माँग पर सरकारक नजरि पड़ैत अछि।


text:
विकिपिडिया:स्रोत उल्लेख
सन्दर्भ सामग्री वा स्रोत मतलब लेखमे भएल विषयसभके विश्वसनीय वा सन्तोषजनक माध्यमसँ प्रमाणित करेनाए छी । विविध दृष्टिकोण होमएवाला लेख्य विषय, मतमतान्तर भएल लेखसभ आ केकरो कहावत, उक्ति लेखमे राखला पर सन्दर्भ सामग्री जोड्नाए आवश्यक अछि । ई पृष्ठ लेखमे सन्दर्भ सामग्री केना जोड्ल जाएत अछि से बातसभक निर्देश कराएत ।
सन्दर्भ सामग्रीक उदाहरण:
कर्ण, प्रताप (२०७१) विज्ञान आ महत्व, फाइन प्रिन्टिङ, पृष्ठ २५
सन्दर्भ सामग्री जोड्ए लेल[सम्पादन करी]
कोनो वाक्य लिख लेलाबाद उक्त वाक्यमे सन्दर्भ सामग्री जोड्ए लेल
...  प्रयोग करी ।
कानुन सभ्यतासंगे सुरू भएल ।  अधिकारी, रमेश ''कानुनको सिद्धान्त'', रत्न पुस्तक भण्डार, २००७, पृ. २
ई एना देखाएत...
- कानुन सभ्यतासंगे सुरू भएल ।[1]
सन्दर्भ सुची तयार करै लेल[सम्पादन करी]
लेखक अन्तिम भागमे वाह्य लिङ्कसभसँ उपर सन्दर्भ सामग्रीक सूची राखल जाएत अछि ।
लेखमे एना सन्दर्भ सामग्रीक सूची बनाबी...
वा
{{reflist}}क प्रयोग करी ।
==सन्दर्भ सामग्री== {{reflist}}
साधारण सन्दर्भ[सम्पादन करी]
लेखक वाक्यहसभमे नैजोडल मुदा लेख्य विषय मिललजुलल सन्दर्भसभके सेहो क्रमाङ्कसंगे सन्दर्भ सामग्रीए मे राखल जा सकएत अछि ।


text: औरंगाबाद। बिहार क औरंगाबाद जिला क मदनपुर प्रखंड मे कहियो उग्रवादी क भय स घर मे नुकाइल रहय वाली महिला अपन बैंक संचालित करि कए पैघ पैमाना पर चलि रहल सूदखोरी क धंधा पर हमला बाजि देलथि अछि। इ महिला सब केन्द्र प्रायोजित स्वयं सहायता समूह क फेडरेशन क माध्यम स इ कारनामा करि देखौलथि अछि। इ निरक्षर ग्रामीण महिला अपना बूते बैंक संचालित करि न सिर्फ निर्धन महिला क जरूरत कए पूरा करि रहल छथि, बल्कि एहि स हुनकर आर्थिक स्थिति सेहो काफी हद तक सुधरि रहल अछि। एहि बैंक क संचालन स मदनपुर प्रखंड क लगभग तीन हजार महिला कए सूदखोर स छुटकारा भेट गेल अछि आओर ओ आब घरेलू सामान, नुआ आदि किनबा क अलावा अपन बेटी क हाथ पीयर करबा लेल सेहो एहि बैंक स सहायता ल रहल छथि। प्रियंका स्वरोजगार प्रशिक्षण संस्थान क सात हजार स अधिक महिला कए समूह द्वारा संचालित 20टा बैंक स जोड़ल गेल अछि। इ महिला कई तरह क रोजगार स संबंद्घ भ कए अपन आमदनी बढ़ेबाक संग-संग ग्रामीण इलाका क अर्थव्यवस्था कए सेहो मजबूती प्रदान करि रहल अछि।


text:
मधुबनी, जनबरी ८, २०१६. मैथिली जिन्दाबाद!!
नवारम्भ प्रकाशन केर तत्त्वावधान मे आइ मधुबनीक विवेकपुरम् मे ग्रियर्सन जयन्ति मनाओल गेल। एहि अवसर पर मैथिली साहित्यिकारक संग मधुबनीक संचारकर्मी – स्रष्टा – विद्वान् लोकनिक उपस्थिति छल।
एहि अवसर पर राखल गेल विचार गोष्ठीक अध्यक्षता मैथिलीक चर्चित साहित्यकार श्याम दरिहरे कएलनि, डा. रमानन्द झा रमण केर मुख्य आतिथ्य रहल जखन कि कार्यक्रमक संयोजन तथा संचालन परिकल्पनाकार अजित आजाद कएने छलाह।
डा. जार्ज अब्राहम ग्रियर्सनक कृतित्व पर प्रकाश दैत डा. रमानन्द झा रमण कहलनि जे मैथिली भाषा वास्ते अत्यन्त महत्वपूर्ण कार्य जे जैंह-तैंह छितरायल छल तेकरा सब केँ समेटैत शब्दकोश, व्याकरण, उच्चारण आदि विभिन्न आधारभूत विधा पर भाषाविद् ग्रियर्सन केर अविस्मरणीय-अकाट्य योगदान अछि। हुनकर विभिन्न योगदान पर एकटा कार्यपत्र सेहो डा. रमण द्वारा राखल गेल छल जाहि मे ग्रियर्सन केर संपूर्ण योगदानक एकटा छोट समीक्षा समेटल देखल गेल। डा. रमण ग्रियर्सनक विभिन्न महत्वपूर्ण कार्य केँ अंग्रेजी सँ मैथिली मे अनुवाद करबैत ओकरा आगामी पीढी लेल संरक्षित रखबाक रहस्योद्घाटन कएलनि।
चेतना समिति पटना केर एहि दिशा मे बढाओल गेल डेग निश्चित रूप सँ मैथिली केँ संविधान मे सम्मानित प्रतिष्ठापन करेलक से ओ कहलैन। पं. गोविन्द झा द्वारा डा. ग्रियर्सनक विभिन्न अंग्रेजी कार्यक अनुवाद मैथिली मे कैल गेल। एखन आरो किछु कार्य प्रकाशनाधीन अछि। एहि वर्ष सेहो हुनकर किछु कृतित्वक प्रकाशन मैथिलीभाषी लेल कैल जायत। एहेन-एहेन बहुत रास विद्वद् कार्य निरंतरता मे रहबाक बात डा. रमण द्वारा सभा केँ जानकारी कराओल गेल छल।
कार्यक्रम मे सहभागी मैथिली जिन्दाबाद केर संपादक तथा मैथिली-मिथिला अभियानी प्रवीण नारायण चौधरी डा. जार्ज अब्राहम ग्रियर्सन जे आयरलैन्ड सँ रहितो अपन विशिष्ट शोध-क्षमता सँ मैथिली तथा मिथिला केँ विश्वपटल पर पहुँचेलनि तिनका शब्द-श्रद्धांजलि अर्पण करैत वर्तमान युग मे सेहो अनेक पुत्र मे ग्रियर्सनक आत्मा प्रवेश करबाक दरकार रहबाक बात कहलनि। स्वयं अजित आजाद केर उदाहरण दैत शुरुआत ओत्तहि सँ होयबाक बात कहैत डा. ग्रियर्सन समान निरंतर शोध आ स्वयंसेवा-स्वसंरक्षण सँ मैथिलीक कल्याण होयत ओ कहलैन।
निश्चित रूप सँ अजित आजाद केँ युवातुर मैथिलीभाषी लेल डा. ग्रियर्सन समान मूल्यवान् आ समर्पित मैथिली भाषा-साहित्य-संस्कृति केर प्रचारक आ अभियान संचालक मानल जाएछ। निरंतर हुनकर शोध आ सक्रियता सँ मैथिली भाषा आ साहित्य केँ नव सम्मान प्राप्त भऽ रहल अछि। एकर अन्तिम उदाहरण हुनकर पैछला किछुए समय सँ मधुबनी मे रहब शुरु कएला सँ मैथिलीक अवस्था मे उल्लेखनीय सुधारक उदाहरण सेहो देल गेल। डा. ग्रियर्सनक जन्म-जयन्ति मनेबाक मुख्य उद्देश्य यैह अछि जे वर्तमान पीढी ई बुझैथ कि एकटा विदेशक भूमि सँ आइसीएस (इन्डियन सिविल सर्विस) पास युवा स्रष्टा जखन एहि मिथिला भूमिक मर्म-मूल्य-मान्यता प्रति आस्था व सेवाक भाव राखि सकैत अछि, तखन स्वयं मैथिलीभाषी स्रष्टा व सक्षम व्यक्तित्व पर कतेक बेसी भार अछि ई आत्मसात करब। वर्तमान कठिन समय जाहि मे अपनहि भाषा व संस्कृति पर लोकपलायन सँ बवंडर मचल अछि, एहेन समय स्वयं मैथिलीभाषी केँ डा. ग्रियर्सन बनिकय कर्तब्य निर्वहन करय पड़त। अपन-अपन भूमिका सँ एहि पौराणिक पहिचान सम्पन्न संस्कृति-सभ्यता केँ बचाबय पड़त। – डा. ग्रियर्सनक वर्तमान प्रासंगिकता पर प्रवीण नारायण चौधरी अपन भावना विस्तार सँ एहि रूप मे रखलनि।
तदोपरान्त डा. चन्द्रमणि झा द्वारा एहि आयोजन केँ अपन सपना साकार होयब समान भेल कहैत हुनका द्वारा डा. ग्रियर्सनक भूमिका पर प्रकाश देल गेल छल। जहिना ओ गीतकार छथि, स्वयं गबितो छथि, किछु ताहि लयात्मक सुर मे डा. चन्द्रमणि सभाकेँ अपन संबोधन सँ मंत्रमुग्ध कएने छलाह। ओ कहलैन जे डा. ग्रियर्सनक जन्म-जयन्ति मनेबाक कारण अनेक अछि, लेकिन किछु विन्दु जेना विश्विख्यात ट्रिनिटी क़ॉलेज, डब्लिन मे पढ़ाइ करैत संस्कृत साहित्यक हेतु पुरस्कृत होयब, इंडियन सिविल सेवा मे उत्तीर्ण भए आइरिश भाषाविद् बिहार मे पदस्थापित होयब, मधुबनी मे सेहो पदस्थापित होयब आ’ मिथिलाक संस्कार आ’ मैथिली भाषा पर बहुत किछु लिखैत रहब, हिनकर लिखल अनेक पोथी मे A Linguistic Survey of India, Maithili Chrestomathy and Vocabulary, Bihar Peasant Life हमरा सभक सांस्कारिक, भाषाई जीवन केँ उजागर करैत अछि – आर ई समस्त योगदान सँ मिथिला विश्व मानचित्र पर प्रचारित-प्रसारित भेल अछि।
डा. ग्रियर्सनक शोधपूर्वमिथिला केँ तिरहुत कहल जाइत छल आ’ मैथिली केँ तिरहुता। सोचि सकैत छी जे ग्रियर्सन कतेक पैघ भाषाई आ’ सांस्कृतिक अन्वेषक छलाह। हमरा सभक सोच बदलि देलनि। ओना, ओ हमरासभक मरणोपरांत होमयवला विकट कर्मकांडक विरोधी छलाह जकरा हमरालोकनि आइ धरि सीधा स्वर्ग जयबाक कर्म मानि रहल छी। – डा. चन्द्रमणि कहलनि। हुनका द्वारा ओ स्मृति सेहो सभाक सोझाँ राखल गेल जे बेनीपट्टी विधानसभाक माननीय भूतपूर्व विधायक श्री बिनोद नारायण झा जे भाजपाक प्रदेश प्रवक्ता छथि आ’ वस्तुतः एहि सब बातक विशद् ज्ञाता छथि, हुनका सँ अंतर्राष्ट्रीय मैथिली सम्मेलन मुंबइक भोजनकक्ष मे दरभंगा नगरक माननीय विधायक श्री संजय सरावगीजीक समक्ष विस्तृत चर्चा भेल छल। आर मन मे यैह उपजल छल जे डा. ग्रियर्सन केँ मिथिलावासी जरुर स्मृति मे आनैथ। एक बेर पुनः अजीत आजाद केँ धन्यवाद देमए चाहबनि जे मधुबनी मे जॉर्ज अ. ग्रियर्सनक जन्मदिवस मनयबाक सूचना देलनि आर हम एतय उपस्थित होइत अपना केँ सौभाग्यशाली मानि रहल छी – डा. चन्द्रमणि कहलैन।
कार्यक्रम मे अन्तर्राष्ट्रीय मैथिली परिषद् केर अध्यक्ष डा. कमल कान्त झा ग्रियर्सन द्वारा मैथिलीभाषी क्षेत्रक सीमा रेखांकन करबाक आर मैथिली भाषाक विभिन्न रूप केर पर्यन्त विशद् वर्णन करबाक काज भेल कहल गेल। मैथिली भाषाक विभिन्न बोली कहि डा. ग्रियर्सन जेकर चर्चा केलनि तेकरा भाषा रूप मे परिणति पेबाक चेष्टा सेहो होमय लागल अछि जे मिथिलाक समग्रताक विरुद्ध अछि डा. कमल कान्त झा अपन संबोधन मे कहलनि। परंतु आइ जाहि आधार पर मिथिला राज्य केर स्थापनाक माँग भारतीय गणतांत्रिक संघ मे कैल जा रहल अछि, तेकर नक्शा ग्रियर्सनक शोधक आधार पर भारतीय भाषायी सर्वेक्षण अनुरूप होयब हुनकर महत्व केँ मैथिल जनमानस मे स्थापित करैत अछि।
डा. जार्ज अब्राहम ग्रियर्सन केर जयन्ति दिवस मनेबाक अजित आजाद केर परिकल्पना केँ सब वक्ता सराहना केलनि। मैथिली साहित्य व अभियान सँ जुड़ल दिलीप कुमार झा द्वारा मैथिल मे अपनहि भाषा ओ संस्कृति सँ आत्मगौरवक बोध नहि रहि जेबाक कारण ग्रियर्सनक जयन्ति मनेबाक सान्दर्भिकता कतेक काजक अछि से अपने आप मे एकटा सवाल ठाढ करैत अछि। मैथिली भाषा मे घटैत पठन संस्कृति पर अपन विचार रखैत ताहि दिशा मे सेहो काज करबाक आवश्यकता रहबाक बात ओ कहलनि।
चर्चाक क्रम मे ग्रियर्सन केर नाम पर मधुबनी मे अवस्थित गिलेशन बाजार केर खूब चर्च भेल। उद्घोषक तथा परिकल्पनाकार अजित आजाद केर माँग जे ग्रियर्सनक मूर्तिक स्थापना कैल जाय, संगहि मलयनाथ मंडन केर मांग जे हुनकर जन्म-जयन्ति समान पुण्य तिथि सेहो मनायल जाय, संगहि अजित आजाद केर मांग जे एतेक रास साहित्यकार-लेखक-रचनाकार सब जे एहि जयन्ति समारोह मे उपस्थित भेल छी से अपन कोनो एक कृति केँ डा. ग्रियर्सन केँ समर्पित करी – एहि सब माँग केँ सभासद साहित्यकार स्रष्टा लोकनि करतल ध्वनि सँ सर्वसम्मति प्रदान केलनि। मैथिली भाषा ओ मिथिला लोकसंस्कृति संरक्षणार्थ सदिखन समर्पित भाव सँ कार्य करैत आबि रहला साहित्यिकी सरिसवपाही केर संयोजक अमल झा द्वारा एहि ‘समर्पण’ लेल ठोस प्रतिबद्धता प्रकट कैल गेल। संगहि ओ मिथिलाक आरो चारि गोट प्रमुख योगदानकर्ता जे मिथिलहि सँ छलाह – तिनका लोकनिक स्मृति मे सेहो सब केओ एकजुटता सँ आगू आबी ताहि तरफ ध्यानाकर्षण कएलनि।
प्रो. दमन कुमार झा द्वारा मधुबनीक भूमि पर डा. ग्रियर्सनक जन्म जयन्ति मनायब हुनका प्रति कृतज्ञता प्रकट करबाक संग एहि मूल भूमि मधुबनी केँ मैथिली भाषा ओ साहित्यक क्षेत्र मे आरो महत्वपूर्ण कार्य करबाक प्रेरणा संचरण लेल महत्वपूर्ण भूमिका निर्वाह करबाक बात कहल गेल छल। कार्यक्रम मे आरो विभिन्न वक्ता लोकनि डा. जार्ज अब्राहम ग्रियर्सनक मैथिली ओ मिथिला प्रति कैल अविस्मरणीय योगदान केँ सश्रद्धा स्मृति मे अनैत अपन-अपन महत्वपूर्ण विचार सब रखने छलाह। डा. ग्रियर्सन भले वास्तविक जीवन मे संतानविहीन छलाह, मुदा अपन व्यक्तित्व ओ कृतित्व संग आइ हुनका स्मृति केनिहार कतेको रास संतान केर पिता ओ आत्मीय रूप मे छथि ई सभा द्वारा देल गेल जनादेश छल।
विशिष्ट वक्ता योगानन्द सुधीर ग्रियर्सनक स्मृति मे तर्कपूर्ण बात सब रखैत स्पष्ट केलाह जे चन्दा झा संग हुनक अभिन्न मित्रताक चर्चा बेर-बेर कैल जाएछ आर हुनकर महत्वपूर्ण कार्य मे यथार्थतः मैथिल विद्वान लोकनिक नीक सहयोग रहल। वक्ता सोनू कुमार झा केर आलोचनात्मक प्रस्तुति केँ समीक्षा करैत ओ अन्तिम क्रेडिट एकटा प्रखर भाषा वैज्ञानिक जिनक संयोजकत्व मे मैथिलीक महत्वपूर्ण कार्य सब विश्व भरि मे ख्याति प्राप्त केलक, संविधान मे ससम्मानित स्थापित भेल ताहि सब लेल डा. ग्रियर्सन केर स्मृति करब कृतज्ञता प्रकट करब थीक आर एहि सँ हमरा सबहक भाषा आ संस्कृति केर मानवर्धन होयत, ओ कहलनि।
वरिष्ठ साहित्यकर्मी रामेश्वर निशांत, सतीश साजन, ऋषि वशिष्ठ, स्वर्णिम गुप्ता, प्रो. शुभ कुमार वर्णवाल, आनन्द कुमार झा, अरविन्द सिंह झा, सोनू कुमार झा, दया शंकर मिथिलांचली, हेमकान्त झा, दीप नारायण विद्यार्थी, सुमन झा, छोटकन झा, गोपी कान्त रमण आदि अपन संबोधन सँ सभाक महत्व बढौने छलाह।
अन्त मे सभाध्यक्ष श्याम दरिहरे द्वारा ग्रियर्सनक जन्म जयन्ति मनेबाक कार्यक भरपूर सराहना करैत अनावश्यक चिन्ता सँ दूर रहबाक लेल मैथिल स्रष्टा-साहित्यकार सब केँ आगाह कैल गेल। ओ स्पष्ट केलनि जे मैथिल आइ लोकपलायनक मजबूरी सँ अपन मूल स्थल सँ भले विस्थापित भऽ गेलाह अछि, किनको गाम एबाक वातावरण नहि मिलि रहल होइन, मुदा गाम सँ दूर – मिथिलाक लोक केँ अपन भाषा आ संस्कृतिक मूल्यांकन करबाक खूब अवसर भेटैत छन्हि। ओ उदाहरण दैत कहलनि जे हुनकर लिखल नव कृति ‘घुरि आउ मान्या’ कोना हाथो-हाथ हैदराबाद मे मैथिल जनमानस पसिन केलनि आर जतेक पोथी लऽ गेल रही ओ सबटा एक्कहि संग बिका गेल छल। ओ अपन अध्यक्षीय भाषण सँ भाषा आ संस्कृति प्रति गहिंर शोधक कार्य करैत रहबाक आवश्यकता पर जोर देलनि आ मैथिलीक भविष्य एकदम सुरक्षित अछि ताहि लेल विश्वास व्यक्त केलनि।
धन्यवाद ज्ञापन स्रष्टा शुभ कुमार द्वारा कैल गेल छल। ओ एहि समारोहक परिकल्पना सँ लैत आयोजन धरि सब योगदान कएनिहार प्रति आभारक संग धन्यवाद ज्ञापन कएने छलाह। शुभ कुमार द्वारा कयल गेल।
अन्त मे डा. चन्द्रमणिक उपस्थितिक लाभ सभा केँ देबाक निर्णय लेल गेल। एम्हर गरम-गरम पकौड़ी केर जलपान आ चाहक चुस्की, ओम्हर डा. चन्द्रमणिक मधुर-मधुर मुस्कानक संग मिथिला-गीत गाबिकय सब केँ हर्ष आ उल्लास सँ भरल गेल। ततबाक काल मे पटना सँ अजित आजाद जीक मोबाइल पर शोक समाचार प्राप्त होइते सभा केँ ओतहि स्थगित कैल गेल। शोक समाचार ई छल जे साहित्य अकादमी सँ सम्मानित स्रष्टा राजमोहन झा जे मैथिलीक ख्यातिप्राप्त हस्ताक्षर हरिमोहन झा केर पुत्र सेहो छलाह, तिनकर पटना मे ४ बजे दिवंगत होयबाक खबड़ि सबकेँ स्तब्ध कय देलक।
दिवंगत आत्मा राजमोहन झा, हुनकर कृति आ साहित्य अकादमीक सम्मान – एकमात्र परिवार जाहि मे पिता साहित्य अकादमीक सम्मान सँ सम्मानित भेलाक बाद दुनू पुत्र केँ सेहो मैथिली मे उत्कृष्ट लेखन लेल साहित्य अकादमी द्वारा सम्मानित कैल जेबाक आख्यान केँ स्मरण मे लाबैत सब उपस्थित सभासद लोकनि २ मिनट केर मौन धारण कय अपन-अपन श्रद्धाञ्जलि अर्पित कएलनि।


text:
सूत्र से प्राप्त जानकारी मुताबिक़ 1700 सामान्य बैंक काटा, जाहिके बेनामी या फर्जी होयबाक आशंका अछि, ओहिके सेहो जांच कायल जे रहल अछि। एहिके अलावा आयकर विभाग जनधन योजना के 681 खाता के सेहो जांच क' रहल अछि, जाहिमे नोटबंदी के बाद अचानक लाखों टाका जमा कराओल गेल अछि।
सूत्र से प्राप्त जानकारी मुताबिक़ फर्जी खाता केर शिकायत अधिकांश निजी बैंक मे भेटल अछि। सूत्रक अनुसार एहनो कैको खाता अछि, जे खुजबाक बाद से निष्क्रिय पड़ल छल, लेकिन नोटबंदी के बाद अचानक सक्रिय भ' गेल आर ओहिमे एकमुश्त धन राशि जमा होमे लागल। 281 एहेन खाता अछि जाहिमे बिना कुनु पैन नंबर केर उल्लेख केना टाका जमा कराओल गेल। एहितरहक खाता में कालाधन जमा होयबाक बेसी आशंका अछि। किछ एहनो खाता केर सूचना अछि कि टाका जमा भेलाक बाद कैको सप्ताह तक केवल निकासी कायल गेल अछि। कतो - कतो तेँ लेन - देन केँ पूरा ब्योरा बैंक म' उपलब्ध नहि अछि। आयकर विभाग क' आशंका अछि कि जन-धन योजना के खाता मे दोसरक टाका जमा कराओल गेल अछि।


text:
न्यूज रूम आ अन्य व्यवस्था लेल मांगल गेल रिपोर्ट, दू दशक बाद पूरा होइत सपना
दरभंगा/नई दिल्ली । आब लोक कए आकाशवाणी क दरभंगा केंद्र स सेहो समाचार सुनबा लेल भेट सकैत अछि। एकरा लेल महानिदेशालय पहल शुरू करि देलक अछि। महानिदेशालय 11वीं पंचवर्षीय योजना मे सात क्षेत्रीय समाचार एकांश स्थापित करबाकनिर्णय लेलक अछि। जाहिमे पुंज, जोधपुर, राजकोट, विशाखापट्टनम, संभलपुर आ पासीघाट क संग दरभंगा सेहो शामिल अछि। आकाशवाणी महानिदेशालय, दिल्ली क अभियंत्रण निदेशक एके दीक्षित आकाशवाणी दरभंगा केंद्र कए पत्र लिखकए एकरा लेल रिपोर्ट मंगलथि अछि। श्री दीक्षित न्यूज रूम आ न्यूज आन फोन रूम क लेल 24 वर्गमीटर क दूटन कोठली क लेल 48 वर्गमीटर जगह क उपलब्धता क संगहि समाचार एकांश क लेल विद्युत सहित अन्य खर्च क संभावित ब्योरा सेहो मंगलथि अछि। श्री दीक्षित पूरा रिपोर्ट अतिशीघ्र पठेबाक निर्देश देलथि अछि। एहि संबंध मे पूछला पर आकाशवाणी दरभंगा क प्रभारी केंद्र अभियंता आईडी ठाकुर कहलाह जे पत्र क आलोक मे जानकारी दिल्ली पठाउल जा रहल अछि।
उल्लेखनीय अछि जे 2 फरवरी, 1976 कए दरभंगा मे आकाशवाणी केंद्र क स्थापना क बाद स मिथिलावासी एहि ठाम स मैथिली मे समाचार प्रसारित सुनबाकसपना देखैत छथि। एकरा लेल विभिन्न संगठन क दिस स समय-समय पर आवाज सेहो उठल। करीब दू दशक बाद ‘मैथिली संवादÓ क नाम स समाचार क प्रसारण त आरंभ भेल हुआ, मुदा एकर प्रसारण मात्र एहि ठाम स शुरू भ सकल। दरभंगा मे समाचार यूनिट नहि रहबाक कारण पटना मे न्यूज तैयार करि ओतहि स ‘ई आकाशवाणी दरभंगा थिकÓ उद्घोषणा क संग ‘मैथिली संवादÓ प्रतिदिन पढ़ल जा रहल अछि। एकरा दरभंगा केंद्र रिले कए प्रसारित करैत अछि। समाचार एकांश क स्थापना क बाद खबर एतहि तैयार करि प्रसारित भ सकत। संगहि प्रसारित होइवाला समाचार क संख्या आ अवधि क सेहो विस्तार भ सकत।


text:
दरभंगा मेडिकल कॉलेज अस्पताल ... डीएमसीएच के हॉस्टल खाली करा लेल गेल अछि. हॉस्टल खाली कराबय मे पुलिस के काफी मशक्कत करय पड़ल. किछ लड़का के संग झड़प सेहो भेल. मुदा भारी पुलिस बंदोबस्त मे डीएसपी परवेज अख्तर सभ मेडिकल छात्र के हॉस्टल सं बाहर कs देलखिन्ह. किछ एहन छात्र जिनका परीक्षा देबय के छनि हुनका सोम दिन तक हॉस्टल खाली करय के लेल कहि देल गेल अछि.
असल मे ई पूरा मामला अछि रैंगिंग के. कॉलेज मे रैगिंग दंडनीय अपराध घोषित अछि... मुदा शायदहि कोनो कॉलेज होएत जे एहि सं छूटल होएत. कोनो नहिं कोनो बहाने रैंगिंग होएते अछि. मुदा दरभंगा के डीएमसीएच मे त हदे भs गेल . कॉलेज के किछ सीनियर छात्र जूनियर छात्र के जबरदस्ती उठा कs अपन हॉस्टल ल आनलथिन्ह आ जमि क रैगिंग कएलखिन्ह. एतबे नहि अप्राकृतिक यौन संबंध सेहो बनाबय के कोशिश कएल गेल. ओ त किछ छात्र जाsक प्रिंसिपल के खबर कs देलखिन्ह जे आ क जूनियर छात्र सभ के बचएलखिन्ह. एकर बाद बड़ला बवाल भेल. कॉलेज के अनिश्चितकाल के लेल बंद करि देल गेल अछि. एकर बाद पुलिस मे रिपोर्ट दर्ज कराएल गेल. आब दोषी छात्र पर कार्रवाई के बात भ रहल अछि . एहि मामला मे चारि टा सीनियर मेडिकल छात्र चंदन कुमार... प्रशांत कुमार... मनीष कुमार आओर अश्विनी कुमार के खिलाफ एफआईआर दर्ज कराएल गेल . मुदा बाद मे दोसर सीनियर छात्र सभ के दबाव मे रैंगिग के मामला पलटि देल गेल. ओम्हर रैंगिग सं पीड़ित छात्र बेगूसराय के राम कुमार पंडित परेशान छथिन्ह. पीड़ित छात्र के कहनाय छनि जे आब हुनका पर पूरा मामला वापस लेबय लेल धमकी देल जा रहल छनि. सीनियर छात्र सभ हुनका ई कहि धमका रहल छथिन्ह जे प्रिंसिपल साहेब त दु चारि महीना रहथुन्ह... तोरा त पांच साल पढ़य के छ... प्रिंसिपल के त जहिआ चाहबैन्ह ट्रांसफर भs जएतन्हि... तोरा के देखतह. आब एहि धमकी सं पीड़ित छात्र पंडितजी डरि गेलाह अ. हुनका किछ नहिं फुरा रहलि छनि जे कि करु. एहि मामला पर शनि दिन छात्र सभ प्रिंसिपल के दफ्तर मे तोड़फोड़ सेहो कएलखिन्ह. तोड़फोड़ के लेल सेहो 31 टा छात्र के खिलाफ मामला दर्ज कराएल गेल अछि.
अभिभावक सभ के चाही कि ओ अपन धिया पुता पर कनि सख्ती रखथिन्ह. कनि नैतिक शिक्षा देथिन्ह... ई सभ बेसि लाड़-प्यार के नतीजा छनि जे ओ मेडिकल मे जा क लाज शर्म के ताक पर राखि एहन नीच कर्म करय के कोशिश करय छलाह. अपन सुपुत्र के एहि कुकर्म के लेल हुनकर अभिभावक सभ के जाs क पीड़ित छात्र सं माफी मांगबाक चाही... जे हन नीक शिक्षा नहिं दs पबिलौंह जे आई हमर धिआ पुता ई करि रहल अछि. मेडिकल मे जाएतहि छात्र सभ के मन बढ़ि जाए छनि. आई काल्हि मेडिकल सेवा नहिं रहि गेल अछि. सेवा भाव नहिं रहि गेल अछि. दिल्ली मे त हर दु -चारि दिन पर कोनो नहिं कोनो अस्पताल मे लापहवाही के मामला पर मरीज के रिश्तेदार आओर अस्पताल कर्मी...डॉक्टर के संग झड़प होएत रहैत अछि. एहि पर सख्ती बरतने बिना किछ नहिं होएत.


text:
ऋग्वेद
ऋग्वेद सनातन धर्म वा हिन्दू धर्मक स्रोत छी। एहीमे १०२८ सूक्त अछि , जाहिमे देवतासभक स्तुति कएल गेल अछि । एहीमे देवतासभक यज्ञमे आह्वान करै के लेल मन्त्र अछि , एही सर्वप्रथम वेद छी । ऋग्वेदक संसारक सभ इतिहासकार हिन्द-यूरोपीय भाषा-परिवारक सभसँ पहिल रचना मानैत अछि। ई संसारक सर्वप्रथम ग्रन्थसभ मे सँ एक छी। ऋक् संहितामे १० मण्डल, बालखिल्य सहित १०२८ सूक्त अछि। वेद मंत्रसभक समूहक सूक्त कहल जाइत् अछि, जाहिमे एकदैवत्व तथा एकार्थक ही प्रतिपादन रहैत अछि। कात्यायन प्रभति ऋषिसभक अनुक्रमणीक अनुसार ऋचासभक संख्या १०,५८०, शब्दसभक संख्या १५३५२६ तथा शौनक कृत अनुक्रमणीक अनुसार ४,३२,००० अक्षर अछि। ऋग्वेदक जिन २१ शाखासभक वर्णन मिलैत अछि, उनमासँ चरणव्युह ग्रन्थक अनुसार पाँच ही प्रमुख अछि- १. शाकल, २. वाष्कल, ३. आश्वलायन, ४. शांखायन आ माण्डूकायन। ऋग्वेदमे ऋचासभक बाहुल्य होएसँ एकरा ज्ञानक वेद कहल जाइत् अछि। ऋग्वेदमे ही मृत्युनिवारक त्र्यम्बक-मंत्र वा मृत्युञ्जय मन्त्र (७/५९/१२) वर्णित अछि , ऋग्विधानक अनुसार एही मंत्रक जपक साथ विधिवत व्रत तथा हवन करै के लेल दीर्घ आयु प्राप्त होएत् अछि, मृत्यु दुर करि सभ प्रकारक सुख प्राप्त होएत अछि। विश्वविख्यात गाईत्री मन्त्र (ऋ० ३/६२/१०) सेहो एहीमे वर्णित अछि। ऋग्वेदमे अनेक प्रकारक लोकोपयोगी-सूक्त, तत्त्वज्ञान-सूक्त, संस्कार-सुक्त उदाहरणतः रोग निवारक-सूक्त (ऋ०१०/१३७/१-७),श्री सूक्त वा लक्ष्मी सुक्त (ऋग्वेदक परिशिष्ट सूक्तक खिलसूक्तमे), तत्त्वज्ञानक नाशताव्दीय-सूक्त (ऋ० १०/१२९/१-७) तथा हिरण्यगर्भ-सूक्त (ऋ०१०/१२१/१-१०) आ विवाह आदिक सूक्त (ऋ० १०/८५/१-४७) वर्णित अछि, जाहीमे ज्ञान विज्ञानक चरमोत्कर्ष देखाई दैत अछि।


text:
आजादी केर अमृत महोत्सव : क्षेत्रीय भाषा मैथिली में कविता एवं देश भक्ति गीत
आजादी केर अमृत महोत्सव
(क्षेत्रीय भाषा मैथिली मे कविता)
आजादी केर अमृत महोत्सव आबि गेल,
खुशी से झूमि रहल छै समस्त देशवासी।
धरती आसमान सेहो नाचि रहल छै आई,
विविधता में एकता, छै अनेक भाषा भाषी।
आजादी केर अमृत………
आजादी भेटला भए गेल छै पचहत्तर साल,
कश्मीर से कन्याकुमारी धरि खाली धमाल।
देशभक्ति केर रंग मे समस्त भारत रंगल,
एखन पतनुकान लए लेलक अहि उदासी।
आजादी केर अमृत…………
देशक कोना कोना मे उमंग आओर तरंग,
दुनिया देखि कए, खूब भए रहल छै दंग।
देवी देवता सभ हृदयपूर्वक प्रसन्न भेलाह,
कि गोकुल मथुरा आओर कि पुरी काशी।
आजादी केर अमृत…………..
सफल भेल अहि घर घर तिरंगा अभियान,
सभ देशवासी के अहि बात पर अभिमान।
एकता अखंडता हेतु सभ भारतवासी एक,
निस्संदेह हम छी अलग अलग भाषाभाषी।
आजादी केर अमृत……….
ई रचना स्वरचित, मौलिक एवं अप्रकाशित अहि। एकर सर्वाधिकार कवि कलमकार केर पास सुरक्षित थिक।
सूबेदार कृष्णदेव प्रसाद सिंह,
जयनगर (मधुबनी) बिहार/
मिथिला धाम
Read More और पढ़ें 👇


text:
दरभंगा में जे मॉल बनय के खबर छै सेहो काफी फैल जगह में बनि रहल अछि चारि. ई मॉल पांच मंजिसा बनत जहि में मंजिल में दोकान रहत आओर सभस ऊपरका पर दुटा सिनेमा हॉल. एक मायने में ई मिथिलाक पहिलमॉल होयत. ई दरभंगा में दिल्ली रोड के पास बनत. खबर ईहो अछि जे ई मॉल फिल्मकार प्रकाश झा बना रहलछथिन्ह. हिनकर बनायल फिल्म दामुल... परिणति... मृत्युदंड... अपहरण काफी चर्चित रहल अछि. अगर एहि ठाम काज ठीकठाक रहल त एकटा मॉल झंझारपुर में सेहो बनायल जायत.
नवका- पुरनका लेख सर्च करु...
दऱभंगा में बनत शॉपिंग मॉल
दरभंगा में जे मॉल बनय के खबर छै सेहो काफी फैल जगह में बनि रहल अछि चारि. ई मॉल पांच मंजिसा बनत जहि में मंजिल में दोकान रहत आओर सभस ऊपरका पर दुटा सिनेमा हॉल. एक मायने में ई मिथिलाक पहिलमॉल होयत. ई दरभंगा में दिल्ली रोड के पास बनत. खबर ईहो अछि जे ई मॉल फिल्मकार प्रकाश झा बना रहलछथिन्ह. हिनकर बनायल फिल्म दामुल... परिणति... मृत्युदंड... अपहरण काफी चर्चित रहल अछि. अगर एहि ठाम काज ठीकठाक रहल त एकटा मॉल झंझारपुर में सेहो बनायल जायत.
1 टिप्पणी:


text:
कोम्हर हेरा गेल कोपरक मुस्कान ?
किएक मलीन अछि फूलसभ फुलाएब छोडिकऽ ?
की भेलैक पृथ्वीक प्राङ्गणमे आई ?
किएक निहारैत अछि निच्चामूहेँ मतरेगनसभ ?
किएक खसैत अछि आकाश, नोरमे अपनाकेँ बहबैत ?
किएक धुमिल धूवाँसँ छराएल आकाश
विरहजनीत विषादसँ ब्रह्माण्डहि झँपाएल
देखितहिँ–देखैत हमर अस्तित्वहि
बालु भऽकऽ किन्हेरमे छितरा गेल ।
वृक्ष छल, हरियर छल, शीतल छल
अहाँ छलहुँ, खुशहाली झिलमिल छल
हम ककरहु की सुनबितहुँ अपन दुःख
हमर आँखि नोरसँ टिलपिल छल ।
रौद आगि छल
हम एकसरिए मरुस्थलक बाटपर चलि रहल रही
पएर नहि पाकल तँ अकचका उठलहुँ
हम तँ अहाँक स्मृति ओढने रही
ओहि क्षण छल श्रीहीन कुवेरक खजानाक हीरा सेहो
हम अहाँक ओ माथक घाम देखैत हेराएल रही ।
अहाँ छलहुँ आ आँट छल, जीवन छल
अहाँ नहि छी, जीवनहि ओदरि गेल जीवनसँ
देखितहिँ–देखैत छाउर भऽ गेल आस
मुदा अहाँक आदर्शक आभा छुटल नहि हमरासँ ।
हृदय भीतर जाबतधरि रहत अहाँक शान्त छविक बास
विना साँसोक हम जीबि सकैत छी
से अछि हमर दृढ विश्वास
हमर बाबूजी !
एहि आकाशसँ असीम अछि, कएक गुणा असीम
अहाँक श्रद्धासँ सुसज्जित हमरा भीतरक हमर आकाश !
(बसन्त चौधरीको कवितासंग्रह ‘वसन्त’ बाट साभार)


text:
किशनगंज जिला के गाम करुआमणि, दिघ्लबैंक सँ प्रारंभ भेल संकल्प मिथिला राज्य पदयात्रा :: मणिभूषण राजू
किशनगंज । 15 मार्च
संकल्प मिथिला राज्य हेतु पदयात्रा के प्रारंभ मिथिला के वरिष्ठ मिथिला राज्य अभियानी लोकनि के आशीर्वाद आ मार्गदर्शन सँ प्रारंभ भेल। मिथिला-मैथिली के वरिष्ठ ध्वजावाहक अखिल भारतीय मिथिला राज्य संघर्ष समिति के राष्ट्रीय अध्यक्ष डॉ. बैद्यनाथ चौधरी ‘बैजू’ जी आ अखिल भारतीय मिथिला पार्टी के अध्यक्ष प्रो. उदय शंकर मिश्र जी संगहि मार्गदर्शक विनोद कुमार झाजी के आशीर्वाद सँ किशनगंज जिला के दिघ्लबैंक ब्लाक के करुआमणि गाम सँ प्रारंभ भेल।
एहि यात्रा के अग्रसर आ संयोजक ई. शिशिर कुमार झा, विजय मिश्र आ ई. मणिभूषण राजू के नेतृत्व में पुरुषोत्तम वत्स, पप्पू साह, गिरधारी झा, विकास कुमार, अनिल झा, दीपक कुमार, सुनील कुमार, शम्भू ठाकुर, चन्द्रमोहन दास, दीपक कुमार राय, बुधलाल ठुड्डू आदि अन्य गोटेक संग यात्राक शुभारंभ कयल गेल।
पहिल दिनक यात्रा में करुआमणि सँ दिघ्लबैंक होईत सुदूर ग्रामीण इलाका में मिथिला राज्य हेतु जनजागरण कयल गेल।


text:
नञि रसालक रस ओते , बस माय के छै कोड़ रे ॥
मैथिली सन प्रीत नेहगर , नइ छै प्रिया केँ प्रीत रे ।
नहि भौतिक नहि आत्मिक , नहि स्वर्गक वास रे ॥
मातृभाषा केँ जँ बिसरि केँ , चाहबै उन्नति करी ....।
आत्मा के शांति मन केँ , नञि बचत किछु पास रे ॥
(2) समाज
पाँचों आंगुर नहि एक समान ,
मुदा , खाय बेर सब एक ठाम ।
सबहक छै अप्पन अप्पन काज ,
जखनहि मुट्ठी तखनहि समाज ॥
सबहक नहि होयत एक्कहि इलाज
भने रोग बरु एक्कहि व्यथाक ।
मात्र बैदेहि टा छथि बुझि सकैत ,
ककरा लेल कतेक अंश हेतैक ॥
किंतु एखन की समय एलैक ,
बेकति केँ बुधि की हेरा गैलैक ।
बुझैत गप्प नहि छै कनी कनेक ,
चना नै असगर छै भाँड़ फोड़ैत ॥
ढेर जोगीया मठ होयत उजाड़ ,
कहबी छै मीता ई बड्ड पुरान ।
समाज पूर्ण बरु तखनहि कहैत ,
जतय सब बरन हिलिमिलि रहैत ॥
नहि छै अछोप नहि छै विशेष ,
मुदा काज सभक नहि छै एक ।
सभक जरूरति समय-समय पर ,
यौ कतहु सुइ कतहु तरुआरि ॥
यौ कखन आबि जायत कोन काज
विभिन्नताक बुझु परिचय समाज ।
अप्पन हाथक सब आंगुर समान
बनि मुट्ठी रहू बनि कय समाज ॥
प्राण देमय हेतु तत्पर बस इशाराक देर होइत ।
सैह स्त्री सानिध्याकांछी पुरुख पति बनैत देरी ,
पत्नीक लेल पाथरिक कियैक भय जाइत छथि ।
अलभ्य दुर्लभ स्वप्निल स्त्री लेल उत्सुक अबोध ,
पत्नीक प्रताड़ना मे करैत छथि पुरुषत्वक बोध ।
की जे सुलभ सहज प्राप्य से प्रिय नहि होइछ !
की अगम्यक आग्रही केँ प्राप्य रत्न बेमोल अछि !
की यैह मनोभाव कलियुग केँ कलियुग बनबैछ ?
(4) मदनक सायक
राति पूनमक छटा जेना शशि, परसल गै, हिय हरसौलक ॥
जेना भोरहरुका अकास रवि, निखरल गै, जहि कठुआयल ।
आरूणि नयना बयन मधुर पुनि, लजरल गै, चित हरषायल ॥
बिहुसैत मुखछवि काँच बयस धनि , लागल गै, मदनक सायक ।
कहल अश्विनी बामहि छथि विधि , उपटल गै, हिय परिचायक ॥
घामक लाज बचायत सैह |
जे मनुक्ख नहि मात्र जन्म सय ,
राम राज्य केँ आनत वैह ||
अन्नदाता केँ जे समाज नहि ,
सुतय भुक्खल पेट देत |
शोणित केँ जे बुझत मोल गहि ,
उत्थान करत सतत सैह ||
दयाद्र प्रेम नहि भूखल सम्मानक ,
श्रमिक उदर केँ बूझत सैह |
अपन नेह सय नोर मनुक्खक ,
पोछय चुल्हि पजारत वैह ||
मूल उचित मुदा नव कोपलक ,
मोल बिसरि जेतै जैह |
नव सृजन केँ नव पल्लवक ,
वृद्धि आर कहु रोकत केँ ||
नव शब्द नव भाव काव्य महि ,
सिंचैत अप्पन रक्त सैह |
भाषाक निरंतर बहैत प्रवाह केँ ,
बहवैत नित रहता वैह ||
तऽ नीक केँ नीक केँ कहतै ॥
षटरस केँ प्रभाव नहि रहतै ।
तऽ जीह मे स्वाद की बचतै ॥
सब तारा जे सुरुज भ' जेतै ।
दिन केँ महत्व की रहि जेतै ॥
सब मनुक्ख जँ आदर्शे रहतै ।
राम केँ तहन लोक की पुजतै ॥
नीच केँ नहि रहने की बहतै ।
प्रवाह रुकतै तँ वृद्धि की हेतै ॥
जीवन लेल असंतुलन जरूरी छै ।
थम्हि जेतै तँ जीवने की रहतै ॥
तँ कोना रहबै बाझल ,
जिनगी केँ आरि पर ,
कोना रहबै साटल ।
बहुत कठिन छै बाँचल ,
झूठ-सच केँ छै लांछन ,
बीच मे सम्हरि कय ,
प्राण कोना बाँचत ।
गप जे छी कहि रहल ,
अनठौने बरु नहि रहब ,
अमृत केँ चाह मे ,
गरल केँ पिबय पड़त ।
ककर ई समय रहल ,
प्रतीक्षा ककर कयल ,
चौकस जँ रहबै नहि ,
फेर अहाँ की रहल ।
बुद्धि जँ सजग रहल ,
फेर कहु की बचत ,
सब केँ अजवारि लेब ,
जँ प्रेम सँ भरल रहब ।
(8) कविपत्नी
कविता मे वनिता केँ ढुढ़ैत ,
कविपत्नी केँ कवि बुझबैत ,
अहींक देखि हम छी लिखैत ।
सबसँ बुरबक हमहीं अछैत ,
मन सँ हमर छी अहाँ खेलैत ,
कतय अहाँ छी लाइन मारैत ,
बियाहल छी ! नहि छी लजैत ।
बाबू हमर ई की क' देलथि ,
कवि सँ नाता जोरि देलथि ,
वाम बिधाता कोना भेलथि ,
एहन कुलच्छन पिया भेलथि ।
पत्नी छन छन शंका करैत ,
कविक छाती पर मूँग दलैत ,
'अश्विनी' कहल साकांछ रहैत ,
पत्नी नहि ई कविता पढ़ि लैथ ।
(9) चतुष्पदी
चञ्चल चितवन चितचोर चपल ,
चपला चतुरा चितवासि सखे ।
मङ्गल मृदुल मुकुल मारक मन ,
मनभाव महा मधुराञ्चल हे ॥1॥
मञ्जुल मुकुलित मन मानसरस ,
मनजा मनसा मनगामिनि हे ।
प्राञ्जल प्रमुदित पल प्राप्त पलित ,
पंचशायक धारक मारक हे ॥2॥
जीवन जगत जगत ज्योतिर्मय ,
जपध्यान जपा जपहारिणि हे ।
हे हरि ! हियगति हतप्राणक हल ,
हृदयाञ्चल यात्रिक आयसु हे ॥3॥
'अश्विनि' कहल अब आशकिरण ,
अतुला वनिता अभिलाषि प्रिये ।
चञ्चल चितवन चितचोर चपल ,
चपला चतुरा चितवासि सखे ॥4॥
(10) बेवफा
बेवफा कहि तँ देलियै बड़ आक्रोश सँ सोचलियै कनिको ,
वफा निभावय लेल अहीं बरु कहु किछु केलियै कनिको ,
जिनगी भरि उम्मीद ओकरे सँ रखलियै मुदा की अहाँ ,
अपनो दिस सँ एकाध कदम आगा बढ़ेलियै कनिको ।
माय बाबू समाज सँ हँसि वो नुका कतेक कनने होयत ,
अहाँक शब्द केँ नहि सम्हारबाक दर्द कोना सहने होयत ,
अहि प्यार केँ सवाल केँ जबाब भला की पुछने होयत ,
बेवफा बुझि ठुकराबै छी जे कतेक देवता पुजने होयत ।
अपना प्यार पर इलजाम लगौने भला कहियौ की होयत ,
समाजक संरचना मे फँसल अहुँ छी ओहो रहले न होयत ,
जे कहानी अपन परिणति केँ नहि पावि सकल मुर्त रूप ,
ओहि प्यार केँ जोगेने रहब दिल मे तँ कहु की होयत ।
रचनाकार संपर्क -
अश्विनी कुमार तिवारी
मोबाईल न0 : 09816050827
Email : ashwininhpc@gmail.com


text:
कथा ::
बड़की काकी एट हॉटमेल डॉट कॉम : श्याम दरिहरे
बड़की काकी के गमैया साइबर कैफे पर अबैत देखि एकटा युवक बाजल ‘‘बड़की काकी के इमेल के पठबैत रहैत छनि ? ’’
’’ एकटा कोनो अमेरिकन महिला छैक जे बेशीकाल इमेल करैत छनि हिनका। ओ इमेल केवल शनिए दिनकऽ पठबैत छैक। काकी जखन अइठाम अबैत छथिन तऽ हम हुनका पढ़िकऽ सुना दैत छिअनि।‘‘ साइबर कैफेक मालिक नित्यानन्द बाजल।
‘‘अरे वाह! तखन तऽ सते बड़की काकी चिट्ठी सँ इमेल भऽ गेलखिन। ’’ दोसर युवक ठहाका लगबैत बाजल।
‘‘अँए हौ नित्याबाबू ओ अपन इमेल कोना खोलै छथिन ! ‘‘पहिला युवक पुछलकइ। नित्यानन्द अइबेर गमैया साइबर कैफेक उपयोगिता बुझबैत बाजल ’’ सबहक हाथमे जखन मोबाइल आबि गेलैक तऽ हमर ई टेलीफोन बूथ घाटा मे जाए लागल। तखन हम एकटा कम्प्यूटर आनिकऽ गाम मे यैह तऽ क्रान्ति अनलियैक रौ बाबू। आबतऽ कतेक गोटा अइ साइबर कैफेक लाभ उठा रहल छथि। बड़कीकाकी सेहो एकटा स्थायी गाहकि छथि । हम बड़कीकाकीक इमेल आइ.डी. टाइप कऽ दैत छिअनि तऽ ओ अपने पासवर्ड टाइप कऽ दैत छथिन। इनबाक्स खुजला पर हिन्दी इमेल जे अंग्रेजी मे लिखल रहैत छैक से हम पढि दैत छिअनि। फेर ओ अपने रिप्लाइ के क्लिक कऽकऽ हमरा जे कहैत छथि से हम हिन्दी मे बदलिकऽ अंग्रेजी मे टाइप कऽ दैत छिऐक आ सेन्ड पर क्लिक कऽ दैत छिऐक बस्स, वेरी सिम्पुल। ’’
नित्यानन्दक बात समाप्त होइत होइत बड़की काकी साइबर कैफे पहुँचि गेल छलीह। सब युवक उठिकऽ प्रणाम केलकनि। ओ आशीषक बचन कहैत भीतर चलि गेलीह। संगे नित्यानन्द सेहो गेल। कम्प्यूटर आॅन भेलाक उपरान्त इन्टरनेट कनेक्ट भेले छलनि की बिजली चलि गेलैक। नित्यानन्द अफसोच करैत कहलकनि ‘‘बड़की काकी आइ तऽ जेनरेटर मे तेलो नहि अछि। अगर अहाँ थोड़ेक काल अइठाम बैसी तऽ हम साइकिलसऽ डीजल लऽ आनी।’’
‘‘हँ हँ ठीक छैक तों जा ने बौआ, हमरा अखन घरमे तेहन कोनो काजो नहि अछि। अहीठाँ बैसइ छी। डैग्नी बेटी कएबेर फोन कऽ चुकल अछि। हम इमेल के उतारा दइएकऽ घर जाएब। ’’ बड़कीकाकी कहलखिन।
नित्यानन्द चलि गेल तऽ बड़की काकी एकटा काठक कुर्सी पर बैसि गेलीह। कुर्सी पर बैसिते आइ फेर मोन पड़ए लगलनि पछिला घटना जखन बड़की काकी मुँहेभरे खसल छलीह गेटक बाहर। तेहन अनचोके मे पुतोहु ठेलि देने रहनि से जा सम्हरैथ-सम्हरैथ ता गेटक बाहर फेका गेल छलीह। पुतोहु चटदऽ गेट अन्दर सऽ बन्न कऽ लेने रहथिन। ओ तऽ रच्छ रहलनि जे मुँह नाक नहि टुटलनि। मुदा आब ओ जाथु कतए। अमेरिका मे तऽ बाहरक दुनिया हुनका नहि बुझल गमल छनि। घरो तेहन छैक जे गेटसऽ बाहर होइते देरी उघार। ने कोनो दलान ने अंगनइ ने कोनो छहरदेवाली। अपन जमीन कने दूर धरि छैक अवस्स मुदा ओहि मे कतरल सजावटी घास लागल छैक। छहरदेवाली नहि दऽ सकैए केओ। अइ घरके कौन्डो कहल जाइत छैक। बड़की काकी सैन्डिआगोक ने एकोटा रोड जनैत छलीह ने अरोस परोस मे ककरो सँ परिचय छलनि। तेहने बिख्ख अइठामिक भाखा। अपन बेटा-पुतोहु के छोड़िकऽ ओ ककरो नहि चिन्हैत छथिन। आब ओ कत जाथु। ककरा लग जाकऽ बैसथुगऽ। किछु नहि फुरा रहल छलनि। घर भीतरसऽ बन्न आ बाहर अनभुआर अनठीया देश। ने फोन ने मोबाइल। बड़कीकाकी ठामे केवाड़मे सटिकऽ बैसि गेली। दुनू आँखि सँ नोर गाल पर दऽकऽ टघरि गेलनि।
ई घर हिनकर बेटाक अप्पन छनि। अमेरिका मे घर किनब बड़ कठिन नहि छैक। अगर ठीकठाक नौकरी करैत छी तऽ बैंक कर्ज देबा लेल सदिखन बिर्ते रहैत छैक। आ बड़की काकीक बेटा तऽ भने वैज्ञानिक छथिन अमेरिका मे। डा0 अजितेश आइआइटीक बीटेक आ एमआइटी मैसेच्युसेटसक एम0 एस0 आ पीएचडी। अपना लेबोरेटरी मे प्रतिष्ठित लोक छथिन। अजितेश के आइआइटी कराबएमे बड़कीकाकी अपना जीवनक की की गमौने छथि से सौंसे गामक लोक जनैत छनि। बड़का नैयायिकक बेटा सँ बिआह भेल छलनि मुदा ससुर के आँखि मुनिते घरवला दारूक निस्सा मे भेर रहए लगलखिन। जँ बड़कीकाकी तुरते घरक कमान अपना हाथ नहि लितथि तऽ घरवला बीत-बीत बेचिक पीबि जइतथिन। बड़कीकाकी छोटोटा चास-बास सऽ घरके सम्हारलनि। घरवला के एकटा तृतीय श्रेणीक सरकारी नौकरिओ छलानि मुदा वेतनक बड़का हिस्सा ओ दारूएमे गमा दैत छलखिन। बड़कीकाकी बेटीक बिआह आ अजितेशक पढ़ाइमे गुदरी भऽ गेल छलीह मुदा इज्जति भरमासऽ गमैया जीवन मे सदिखन रहली। साहस तऽ एहन जे आइआइटी मे जखन अजितेश के डीआरडीओ सँ सशर्त स्कालरशिप भेटलैक तऽ ओ मना कए देलखिन। कहलखिन जे ‘‘ डीआरडीओ मे पाँच बरख नौकरीक बाध्यताक संग अगर पढ़बह तँ नीक इन्जिनियर नहि होएबह तैं स्वतंत्र रूपें पढ़ह। ’’
बेटा संदेह व्यक्त करैत कहने रहनि ‘‘ माए चारि साल धरि एतेक रूपया कतसऽ अनबही।’’
बड़की काकी कहने छलखिन जे ‘‘ सब काज भगवान करैत छथिन। मनुखक वश मे की छैक। हमरा सनक लोकक बेटा आइआइट मे गेलैक। से सपनो कहाँ छल। तखन जे भगवान सपना देखौलनि वैह पारो करताह। तो चिन्ता जुनि करह । तों खाली पढ़ह।’’
आऽ से सत्ते , अजितेश पढ़ि कऽ ढेरी कऽ देलखिन। बीटेकक बाद एकटा कम्पनीक नौकरीक माध्यमे अमेरीका अयलाह आ अपना बले एमएस आ पीएचडी कयलनि।
एमएस करबाक क्रम मे अजितेशक भेंट एकटा भारतीय छात्रा सुष्मिता सँ भेलनि। संयोग सँ ओ मैथिल सेहो छलखिन। ओहि बैच मे ओएह दुनू गोटा मैथिल छलाह। मित्रता स्वभाविक छलनि। से भेलनि। मुदा दुनू गोटा मे एकटा बड़ पैघ भिन्नता छलनि। अजितेश छलाह आर्थिक इनारसऽ निकलल बेंग आ सुष्मिता छलखिन धनक बड़का पोखरिक रेहु। यद्यपि आब सब तरहें अजितेश कन्या सँ बीस छलखिन मुदा आर्थिक संकीर्णता सँ निकलल लोक मे जे एकटा मानसिक संकोच रहैत छैक से अजितेश मे स्वाभाविक रूप सँ एखनो छलनि। अजितेश अपन आर्थिक संघर्ष के ट्राफी जकाँ मानैत छलाह। हुनका बुझाइत छलनि जे एतेक अभावक बादो एतऽ धरि पहुँचब हुनकर उपलब्धिक मूल्य के बेशी बढ़बैत छनि। ओ अपन अभावक कथा कहिओ नुकबैत नहि छलाह मुदा हुनकर कन्यामित्र सुष्मिता एहि भावके कलंक आ अपमानजनक बुझैत छलखिन ‘‘ अहाँ की सदिखन अपन दरिद्रताक कथा सबके सुनबैत रहैत छिऐक। ’’ ओ एकदिन कहनहुँ छलनि। ’’
‘‘ ई कोनो कलंक बात छैक की ? ’’ अजितेश आपत्ति कएने छलखिन।’’
‘‘कलंकक बात तऽ ई छैके।’’
‘‘ हम से नहि मानैत छी। अहाँक पापाजी पीडब्लूडी मे सुपरिन्टेडिंग इंजिनियर छलाह। घर मे कोनो कमी नहि छल तखन अहाँ आइटी बीएचयूसऽ बीटेक कए एतए धरि पहुँचलहुँ आ हमरा सबटा अभावे छल तखनो माए बेटाक संघर्ष आ अपन आत्मविश्वासक बदौलत सबटा कएलहुँ तऽ एहि मे गर्व बात छैक की कलंकक ? ’‘ अजितेश जोर दैत बाजल छलाह।
‘‘ अच्छा छोड़ू अइ पर बहस करब व्यर्थ थीक। ’’ सुष्मिता बात के समाप्त करा देने छलखिन।
सुष्मिता आ अजितेश जखन विवाह करबाक निश्चय कएलनि तऽ अजितेश माए के फोन पर सबटा बात कहने छलखिन।
बड़की काकीक पहिल प्रतिक्रिया यैह छलनि जे ‘‘ औतेक पैघ घरक बेटी तोरासऽ बिआह किए करतौक ? ’’
‘‘ किए माए ? आब हमहूँ ककरो सँ कम कहाँ छी ? ’’ अजितेश माए के बुझौने छलाह।
‘‘ पढ़ाइ लिखाइ मे ओ तोरा सँ कम नहिए छथुन तऽ तों हुनकर बराबरी कोना कऽ सकैत छः। ‘‘ बड़की काकीक अनुभवी मोन संदेह व्यक्त कएने छलनि। अजितेश सब बात केे जस्टीफाइ कऽकऽ माएके मना लेने छलाह। बाप के किछु कहबे बेकार छलनि तैं ई भार ओ माए पर छोड़ि देने छलाह। बड़की काकी घरवला के सबटा सुना दने छलखिन। बिआह दान सबटा बेश टोप टहंकारसऽ संपन्न भेल छलैक। दुरागमनक बाद सुष्मिता जखन छोटसन बजारनुमा गाममे अएलीह तऽ बड़ निराशा भेल रहनि। सासुरक एते छोट आसन बासन देखिकऽ झुरझमान भऽ गेल छलीह। एक सप्ताहक तऽ बात छलनि ओ चाहितथि तऽ नीक कनियाँ बनिकऽ यश आ सम्मानक संग अमेरिका वापस जा सकैत छलीह मुदा ताहि मे हुनकर बपौती दंभ देवाल बनि ठाढ़ भऽ गेल छलनि। ओ अपन दबंगइ आ असंतोष नुकाबक प्रयास तऽ नहिए कएलनि उल्टे ओकर प्रदर्शनसऽ सेही बाज नहि अएलीह। बड़की काकीक अनुभवी आँखिसऽ कोनो बात नुकाएल कोना रहि सकैत छल। ओ कनियाँक चालि कोवरे मे चिन्हि गेल छलीह मुदा चिडै़ तऽ हाथ सँ उड़ि गेल छलनि। बड़कीकाकी आब जरैत घर सँ जतबे-ततबे बचाबक प्रयास मे लागि गेल छलीह। आन लोक किछु नहि बुझए आ बेटा के दुख नहि होइक ताहु दुआरे ओ पुतोहुक अभ्यर्थना मे जुटि गेल छलीह। टोल-गोल मे आ बेटा लग बड़प्पन ढकए लगलीह । नवकनियाँ सँ नीक व्यवहारक अपेक्षा करब छोड़ि झाँपन देबए मे प्राणपण सँ भिड़ल रहलीह। यद्यपि पुतोहु हुनका सँ सेवा कराएब अपन अधिकार आ एतेक छोट लोकक ओहिठाम विआह कए उपकारक क्षतिपूर्ति बुझि रहल छलनि मुदा बड़की काकीक मुँह नहि केओ मलान देखलकनि।
बेटाक छुट्टी समाप्त भेलनि। ओ सब अमेरिका जाए लागल छलाह तऽ कहलखिन जे ‘‘ माए तोहर पासपोर्ट बनाबए गेल व्यवस्था कए देने छिऔक। तीन मास मे पासपोर्ट बनि जेतौक। तकर बाद वीसाक व्यवस्था करबा देबौक। हम छः मासक बाद आबए वला छी। तोरा अमेरीका लऽ जेबौ। तों तैयारी करब प्रारंभ कऽ दे एखने सँ। ’’
बेटा पुतोहु नीके नीके चलि गेलखिन। माछक गन्हके सेमार सँ झँपबाक प्रयास मे बड़की काकी कतेक सफल भेल छलीह तकर ठेकान तऽ हुनका नहि छलनि हँ एतेक संतोष अवश्य छलनि जे ओ अपना प्रयास मे कोनो कमी नहि कएलनि। बेटाके ई दुख नहि होबए देलखिन जे ओकर कनियाँ ओकरा माए के सासु कऽकऽ नहि गुदानैत छैक।
आब ई नवका समस्या आबि तुलायल छलनि जे छः मासक बाद बेटा आबिकऽ अमेरिका लऽ जेतनि। ओतए फेर कनियाँ ओहिना करथिन तऽ ओ कते दिनधरि बेटा सँ बातके नुका सकतीह। बड़की काकी नहिं चाहैत छलीह जे हुनका कारण दुनू बेकती मे कोनो तरहक मनोमालिन्य होइक। ओहि कलंक सँ बाँचए चाहैत छलीह। ओ तऽ सोचने छलीह जे ओ सब भने अमेरिका मे रहत आ हमसब गाम मे। ने जाएब ओइ टोल ने सुनब ओ बोल। मुदा से भऽ नहि सकलनि। छः मासक बाद बेटा आबि कऽ वीसा बनबाए अमेरीका लऽ अनलखिन आऽ आइ एहन भेलनि जे बिना कोनो कारणे पुतोहु घर सँ बाहर धकेलि देने छनि। बड़की काकी के बुझल छनि जे बेटा एखन तीन दिन घर नहि औथिन। ओ आब वीकेन्ड मे शुक्रक सांझ मे औथिन आ आइ तऽ मंगले दिन छैक।
बड़की काकी गेट मे सटि कऽ बैसल छलीह। नोर टघरि रहल छलनि मुदा जहाँ ककरो देखैत छलखिन की नोर पोछि लैत छलीह। गोटे तीन घंटा ओ ओहिना बैसल रहली तखन जाकऽ पुतोहु पट खोललखिन आ’ बड़की काकी बिनु बजौने अन्दर चलि गेलीह। नहेलनि, अपने सँ बना क' खएलनि। हुनका तखनो होइन जे बड़काक बेटी छथिन। अगराएल छथिन। बाद मे नीक भऽ जेथिन। पुतोहु सँ कते दिन आमर्ख करब। ओ आशक डारि एते जल्दी छोड़ि देब सिखनहि नहि छलीह। उल्टे वैह कनियाँ सँ भोजनक आग्रह कएलखिन। मुदा पुतोहु ततेक जोर सँ डाँटि लेलखिन जे बड़की काकी अपरतीव सन भऽ गेलीह। हुनका साफ कहल गेलनि जे सासुक पदवीक तरी मे हुनका भोजनो लेल आग्रह करबाक हैसियत नहि छनि। बड़की काकी अपनसन मुँह लऽकऽ अपन ओछाओन पर सूति रहली।
शुक्रक साँझ बेटाक आबए धरि बिनु कोनो नव बात वा घटनाक बिति गेलनि। बेटा के तऽ बड़कीकाकी अपन घरनिकालाक भनकिओ नहि लागए देलखिन।
पुनः सोमदिन डा0 अजितेशक गाड़ी लाॅस एंजिल्स दिस विदा होइते बड़कीकाकी घर सँ बाहर कऽ देल गेलीह। तकर एक घंटाक बाद पुतोहु सेहो घर मे ताला बन्न कए अपन गाड़ी लए आफिस चलि गेलखिन। बड़की काकी बाहरे बैसल रहि गेलीह। कुंजी माँगक साधंस नहि भेलनि। डर भेलनि जे कहीं ई हाथ ने छोड़ि देथि।
ओहिदिन बड़की काकी साढे पाँच बजे धरि भुखले पिआसल गेट मे सटि कऽ बैसल रहली। ककरो अबैत जाइत देखथिन तऽ ओना बैसि जाथि जे केओ संदेह नहि करए। तकर बादो एकटा अमेरिकन महिला आबि कऽ पुछलकनि ‘‘ हलो गुड मार्निंग। हाउ डू यु डू। मे आइ हेल्प यू इन एनी वे। ’’ बड़की काकी भाषा नहि बुझलखिन तैओ हाथ जोड़ि कऽ प्रणामक मुद्रा बना लेलनि। ओ अमेरिकन महिला मुसकाइत चलि तऽ गेलैक मुदा ओकरा किछु संदेह अवस्स भेलैक किएक तऽ ओ पछिलो दिन हुनका कनैत गेट पर बैसल देखने रहनि। आइ ओकरा एक मोन भेलैक जे 911 डायल कए पुलिस के सूचना दैक मुदा अनकर समस्या के बिनु बुझने ओहि मे टाँग अड़ाबक मोन नहिं भेलैक।
आब बड़कीकाकीक रूटीन भऽ गेल छलनि जे सप्ताह मे एक-दू दिन ओ बाहर कऽ देल जएतीह। साढ़े पाँच बजे पुतोहु पट खोलथिन आऽ ओ बिनु कोनो शिकायतक घर मे जेतीह आ तखन अनजल करतीह। डा0 अजितेश दू मासक बादो माएक एहि त्रासदी सँ अनभिज्ञे छलाह मुदा ओ अमेरिकन महिला चुप नहि बैसल छल। ओकर नाम छलैक डैग्नी विलियम। ओ अपन पति सँ विमर्श कएलक आ अपन एक सहकर्मी भारतीय आ इन्टरनेट सँ हिन्दी सीखब प्रारंभ कयलक। बड़की काकी के जखन तखन बन्द घरक बाहर बैसल आ कनैत देखि ओकर करेज फाटय लागल छलैक। ओकरा अपना माए मोन पड़ि जाइत छलैक जे बचपने मे ओकरा छोड़ि कए दोसर विआह कए शिकागो चलि गेल छलैक। डैग्नी हिन्दी सीखए मे बेशी सँ बेशी समय दऽकऽ एके मासमे टो-टाऽक हिन्दी बाजब आ बुझब प्रारंभ कए देलक। किछु विशेष वाक्य तऽ ओ सीधे सीधे रटि लेलक। अंग्रेजी मे ओकर अर्थ बुझि लेलक। आ तखन एक दिन ओ बन्द गेटक बाहर बैसलि बड़कीकाकीक सोझा दुर्गा बनि अवतरित भेल ‘‘हलो गुड मर्निंग मदर। आप कैसी हैं ? ’’
हिन्दी सुनि बड़कीकाकी चैंकि गेलीह। मोने-मोन खुशीओ भेलनि जे एकोगोटा तऽ हिन्दी मे बजनिहारि भेटलनि। ओ बिनु किछु बजने आने दिन जकाँ हाथ जोड़ि देलखिन। मुदा आइ तऽ डैग्नी किछु सोचिकऽ आयल छलि। ओ ओही अह्लाद सँ बड़कीकाकी लऽग ठाढ़ छलि जेना बालपन मे बिछुड़ल अपना माए लऽग ठाढ़ होअए। ओ बाजलि ‘‘ नो नाट लाइक दिस टुडे। मेरा नाम डैग्नी विलियम है। उस सामने हाउसमे रहती हूँ। आप मेरे घर चलिए।’’
बड़की काकी असमंजस मे पड़ि गेलीह! की बाजथु!! मुदा आश्चर्य तखन लगलनि जखन डैग्नी हुनकर बाँहि पकड़ि कऽ आग्रह करए लगलनि। डैग्नीक उज्जर सपेत चेहराक नील आँखि मे नोर भरल देखलखिन। ओ कहलकनि ‘‘ यू आर लाइक माइ माँ। ’’ बड़की काकी ओकर आंगुरक इशारा सँ ई बात बुझिओ गेलखिन। ओ ओकर प्रेम के नहि टारि सकली आ डैग्नीक संग ओकर घर चलि गेल छलीह।
डैग्नी विलियम अपना घरक सबटा बात बुझा देलकनि। सबटा देखा देलकनि आ कहलकनि इहो घर अहींक अछि। जखन मोन होए आबिकऽ रहू। हम सब आफिस चलि जायब तऽ घरक चाबी अहाँ के दऽ देब। ओहुनो हमर घर बेशी काल बन्न नहि होइत अछि किएक तऽ हमर दुनू बेकतीक आफिस आ बच्चा सभक स्कूलक टाइम तेना छैक जे घर बन्न करबाक जरूरते नहि होइत छैक। डैग्नी विलियम इहो कहलकनि जे अहाँ हमरा घर अबैत छी से अपना डाॅटर-इन-ला के नहि कहब नहि तऽ ओ अहूठाम आबए पर रोक लगा देत।
आब तऽ बड़कीकाकी के एकटा आश्रय भेटि गेल छलनि। सप्ताह मे दू-तीन दिन हुनका डैग्नीक घर मे आश्रय लेबहि पड़ैत छलनि। डैग्नीक बच्चा सभ सेहो हुनका सँ घुलिमिलि गेल छलनि। इहो एकटा अजगुतेक बात छलैक जे किछुए दिन मे बड़की काकी ओहि घरक सबटा बात मोटामोटी बुझए लागल छलखिन। प्रेमक संभाषण मे भाषा ने तऽ कखनो बाधा होइत छैक ने शर्त। बच्चा सभ हुनका विडियो गेम सिखबैत छलनि, चाकलेट, डोनट, कूकी आदि खुअबैत छलनि। ओहो ओहि बच्चा सभ मे खूब रमए लागल छलीह। मि0 विलियम सेहो बड़की काकीक ध्यान राखए लागल छलनि। बड़की काकी आश्चर्य मे डुबैत रहैत छली जे लोक अमेरिकाक बारे मे की कहादन सब गुलंजर उड़बैत रहैत छैक। जे लोक परदेशीक दुख देखि कऽ मदति करैत छैक ओ सब खराब कोना भऽ सकैत छैक। जे सब अनेरे अनजान महिला के माए जकाँ सम्मान दैत छैक ओ सब तऽ अवस्से प्रशंसनीय छैक। अपन पुतोहु घर सँ निकालि दैए बिनु कारणे आऽ ई विदेशी लोक एतेक ध्यान रखैए बिनु कारणे। बड़कीकाकी के लगैत छलनि जे अमरिकाक लोक ततेक भरल-पुरल छैक आ कष्ट सँ ततेक दूर रहैत छैक जे ओकरा सभक मोन मे निकृष्टता अबिते ने छैक।
एक दिन डैग्नी विलियम द्वारा बड़कीकाकी संबोधन सुनिकऽ मि0 विलियम पूछने रहथिन ’’ वाह! ई बड़कीकाकीक की मतलब छिऐक ’’
‘‘ बड़कीकाकी माने एलडेस्ट आन्टी । एहि मदर के ईंडिया मे सब बड़कीकाकी कहैत छनि तैं हमहुँ हिनका आब बड़कीकाकी संबोघन करैत छिअनि। ’’ डैग्नी फरिछा कऽ कहलकनि।
‘‘ ओइ सँ बढ़िया तऽ मदर छलए। हम तऽ मदर कहिते रहबनि। ’’ मि0 विलियम बजलाह।
‘‘ बच्चा सब सेहो हिनका दादी कहैत छनि। ’’ डैग्नी सूचना देलकनि।
‘‘ ओऽ तऽ दादी माने अवश्य ग्रैन्डमाॅम। ’’
‘‘ हँ।’’
लगभग दूमास धरि अहिना चलैत रहलैक। पुतोहु हप्ता मे दू-तीन दिन घरनिकाला देबे करनि आ बड़कीकाकीक मनलग्गु बास डैग्नीक घर मे भइए जाइन। जाहि दिन हुनका अपना घर मे रहबाक सौभाग्य भेटबो करनि ओहू दिन ओ पुतोहु के घर वापस आबए सँ पहिले धरि डैग्नीएक बच्चा सब संग रहए लागल छलीह। मात्र वीकेन्ड ओ अपना घर मे बितबैत छलीह।
डैग्नी एकदिन मि0 विलियम संग बिचार कऽकऽ डा0 अजितेश के सबटा बात सूचित करबाक प्लान कएलक। यद्यपि बड़कीकाकी जानिबुझि कऽ ओकरा सभ के पुतोहुक कोनो खिधांस नहि कहने छलखिन मुदा ओ सब काबिल लोक छल आ दू मास मे दू जोड़ दू बराबर चारि कऽ लेने छल । सब सँ पहिले डैग्नी विलियम इन्टरनेट पर बड़कीकाकीक एकटा इमेल आइडी रजिस्टर कयलक आ एकटा छोटका डायरी पर ओ बड़कीकाकीक इमेल एड्रेस लिखि देलकनि। ओ डायरी दैत कहलकनि ’’ई डायरी राखू बड़कीकाकी। अइपर अहाँक इमेल एड्रेस अछि। संसार मे कतहु रहू ई पता नहि बदलत। कोनो साइबर कैफे मे अपन इमेल पढ़ि सकैत छी।’’
बड़कीकाकी के बड़ उत्सुकता भेलनि पुछलखिन ‘‘ बेटी, हमर पता दुनिया भरि मे एके कोना हैत आ की हैत ? ’’ डैग्नी हँसैत कहलकनि ‘‘ अहाँक पता भेल बड़कीकाकी@हाटमेलडाटकाम।’’
फेर हुनका सभटा बात बुझा देलकनि। अपन इमेल एड्रेस ओहि डायरी पर लिखि देलकनि आ कहलकनि जे ‘‘ बेटाक इमेल एड्रेस सेहोे अइपर लिखा लेब। ’’
बेटा जखन एक वीकेन्ड मे घर अएलखिन तऽ समय देखि कऽ बड़कीकाकी अपन डायरी दैत कहलखिन ‘‘ अइपर अपन इमेल एड्रेस लिखि दैह बौआ। ’’ डा0 अजितेश चैंकि उठलाह। ओ डायरी हाथ मे लऽकऽ पन्ना पलटलनि तऽ अंग्रेजी आ हिन्दी मे लिखल देखलखिन ‘‘बड़कीकाकी@हाटमेलडाटकाम।’’ संगे ओ डैग्नी विलियम्स2003@हाटमेलडाटकाम सेहो लिखल देखलखिन। ओ आश्चर्य सँ पुछलखिन ‘‘ माँ ई सब की छिऔ। ई के लिखि देलकौए ? ’’
‘‘यैह सामने जे घर छैक ने डैग्नी बैटीक। वैह हमर एहन पता बना देलकए जे सौंसे संसार मे एके रहतइ। ’’ बड़कीकाकी सहज भावें कहलखिन।
‘‘ डैग्नी बेटी!! ई के छइ! ओकरा सँ कोना पहचान भऽ गेलौए ? हम एतेक बरख सँ छी से हलो-हाए सँ बेशी पहचान नहि अछि आ तों ओकर बड़की काकी आ ओ तोहर डैग्नी बेटी ? से कोना भेलैक आ एते दिन कहलें ने किए!! ’’ डा0 अजितेश आब चिन्तित भऽ गेल छलाह। माए साफ-साफ कहए सँ परहेज कऽ रहल छलखिन। डा0 अजितेश अपन इमेल एड्रेस ओइ डायरी पर हिन्दी आ अँग्रेजी मे लिखि देलखिन। हुनका ई जानि कऽ आर आश्चर्य लगलनिे जे बड़की काकी पासवर्ड शब्द सेहो जनैत छथिन आ’ कम्प्यूटर पर पासवर्ड टाइप सेहो कऽ सकैत छथिन। अपना लैपटाप पर ओ माँक इमेल एड्रेस टाइप कएलनि आ माँ के अपन पासवर्ड लिखए कहलखिन। माँ पासवर्ड टाइप कऽ देलखिन। एतबे नहि ओ ‘‘लाग इन’’ के क्लिक सेहो कऽ देलखिन आ इनबाक्स खोलि देलखिन। डा0 अजितेश तखन आर दंग रहि गेलाह जखन इनबाॅक्स मे डैग्नी विलियमक इमेल पढ़लनि। ओ अंग्रेजी आ हिन्दी मिश्रीत भाषाक इमेल अंग्रेजी मे टाइप कऽकऽ लिखने छलनि जे ‘‘बड़कीकाकी अहाँ सत्ते मदर मरियम सन छी। हम आ हमर पति मदर नइ देखने छलिऐक। दुनू गोटाक मदर बचपने मे छोड़ि कऽ चलि गेल छल। आब अहाँकें पाबि कऽ हमरा सबके बुझऽ मे आबि रहलए जे हमरा सभक जीवन मे मदर नहि रहला सँ की-की रिक्ते रहि गेल। अहाँ जखन हमर छोट बेबी के दुलार करै छी, ओकरा क्रीम लगा कऽ मालिश कऽ दैत छिऐक, हमरा बेटी के इन्डियन स्टोरी सुनबै छिऐक तऽ अहाँके पकड़ि कऽ हमरा बहुत कनबाक इच्छा होइत रहैए। हमर पति एक दिन अहाँके दुनू बच्चा संग हँसैत खेलाइत आ’ बेबी के मालिश करैत देखि हमरे पकड़िकऽ कानए लागल छलाह। कहने छलाह जे ‘‘ वी मिस्ड मेनी आसपेक्ट आॅफ लाइफ विदाउट मदर। मदर तऽ सदा मदर रहैत छैक बिना कोनो जाति धर्म आ स्थानक बंधन के। हमसब डा0 अजितेशक थैन्कफुल छियनि जे ओ हमर सभक जीवन मे एतेक पैध अनुभवक एपारच्युनीटी देलनि।’’
डा0 अजितेश इमेल पढ़ि कऽ संदेह सँ भरि गेलाह। ओ पुछलखिन ’’ माँ तोरा इनबाक्स मे एकटा ईमेल छौक से पढ़ने छैं। ’’
‘‘हँ डैग्नीक बेटी पढ़ि कऽ सुना देने अछि। बादमे डैग्नी बेटी सेहो बुझा देने छल।’’ बड़की काकी उत्तर देलखिन।
डा0 अजितेश प्रातः काल रविदिन मि0 डैग्नी विलियमक घर अप्यान्टमेन्ट लऽकऽ गेलाह। माए के जानि-बुझि कऽ संग नहि लए गेलाह। मि0 एण्ड मिसेज विलियम घर मे हुनकर खूब स्वागत केलखिन। डा0 अजितेश माएक मादें पुछलखिन तऽ मि0 डैग्नी विलियम नहिओ चाहिक सबटा खिस्सा कहि सुनौलकनि। ओ इहो कहलकनि जे हम सब 911 मे फोन कऽ पुलिस हेल्प अहाँक माए के देआ सकैत छलहुँ मुदा पत्निक अपराधक दंड हम सब अहाँ के नहि भोगबऽ चाहलहुँ। तैं हमरा सबके बैसले बैसल एकटा मदर हाथ लागि गेल। डा0 अजितेश दुख आ लाज सँ गड़ल जा रहल छलाह। अपना आप पर तामस भऽ रहल छलनि जे चारि मास सँ एतेक किछु भऽ रहल छलैक आऽ ओ किछु नहि बुझि सकलाह। ओ मि0 आ मिसेज विलियम के धन्यवाद दऽकऽ लजाइत अपना घर चलि अयलाह। पत्नि के किछु नहि कहलखिन। ओ पत्नि के नीक जकाँ चिन्हैत छलाह मुदा विदेश मे घिनबए नहि चाहलनि।
डा0 अजितेश निर्णय कयलनि जे जाधरि माँ रहत ओ लेबोरेट्री नहि जएताह। वर्क फ्राॅम होम करताह। जखन कखनो जायब आवश्यक भऽ जेतनि तऽ माँके सेहो संगे लाॅस एन्जिल्स लेने जेताह आ दोस्तक घर मे राखि देथिन। आबए काल फेर संगे लेने औथिन। माँक वीसा आब लगभग दूइए मास बाँचल छलनि। ई निर्णय ओ ककरो नहि कहलखिन। ओ सदिखन माएक संग रहए लागल छलाह मुदा मिसेज विलियमक ओहिठामक अबरजात बन्न नहि भेलैक। बड़कीकाकी सेहो अपन प्रणक रक्षा कएलनि। ओ अपना मुँहे बेटा के अपन कोनो दुख नहि कहलखिन।
बड़कीकाकी बड़ दुखी मोन सँ वीसाक अवधि समाप्त भेलाक बाद गाम चलि अएलीह। पुतोहुक चालि आ व्यवहार देखि एकदम चिन्तित भऽ गेल छलीह।
‘‘ ज्जा बड़कीकाकी सूति रहलहुँ की ! ’’ नित्यानन्द डीजलक डिब्बा उतारैत बाजल ।
‘‘ अँए! नइ नइ बौआ, बैसल बैसल अहिना आँखि लागि गेल छल।’’ बड़कीकाकी हड़बड़ाकऽ उठैत बजली।
‘‘बस ठहरु दू मिनट मे हम अहाँके इमेल पढ़ा दैत छी । देरी भेल बड़कीकाकी माफ करब। ’’ ई कहैत नित्यानन्द जेनरेटर चलबए चलि गेल आ बड़कीकाकी कम्प्यूटर वला कुर्सी पर जा कऽ बैसि गेलीह। कम्प्यूटर खोलि कऽ इन्टरनेट कनेक्ट कएलक नित्यानन्द। बड़कीकाकीक इमेल एड्रेस लिखि देलकनि। बड़कीकाकी अपन पासवर्ड टाइप कऽ देलखिन। नित्यानन्द दूर ठाढ़ मुसकिआइत रहल। बड़कीकाकी एकाउन्ट के साइनइन कएलनि। नित्यानन्द आबिकऽ डैग्नी विलियमक इमेल पढ़य लागल मुदा दूइए पांति पढ़लाक बाद ओ चुप्प भऽगेल।
‘‘चुप्प किए भऽ गेलहुँ बौआ! आगाँ पढ़ू ने। ’’ बड़की काकी बजली।
नित्यानन्द चुप्पे सौंसे मेल पढ़ि गेल मुदा बाजल किछु नहि।
बड़की काकी चिन्तित होइत बजली ’’ की बात छै! कोनो अशुभ बात लिखल छैक की। ’’
‘‘की कहू बड़कीकाकी! अजितेशभाइ दू दिन पुलिस कस्टडी मे छलाह। परसूए बाहर भेलाहए। ‘‘ नित्यानन्द आस्ते सँ कहलकनि।
बड़की काकी डर सँ काँपए लगली पूछलखिन ’’ से की केलकइ अजितेश ? ’’ ‘‘अहाँक पुतोहु 911 के काल कऽ कऽ पुलिस मे शिकायत कएने छलखिन जे अजितेश हुनका संग मारिपीट करैत छथिन। असली बात ई भेल रहैक जे डिसवासर मे बरतन राखए सँ पहिले अजितेश भाइ बरतन के पखारि नहि देने छलखिन। तैं बरतन कने गन्दे रहि गेलनि। ओही पर बाताबाती भेलनि आ बात बढ़ि गेलनि।’’ नित्यानन्द इमेलक पूरा बात कहि देलकनि।
‘‘ आब कत्त छैक अजितेश ? ’’ बड़की काकी पुछलखिन।
‘‘ओ पुलिस स्टेशन सँ निकलि कऽ सीधे सैन्डियागो सँ लाॅस एंजिल्स चलि गेलाह। घर वापस नहि अयलाहए। एतबे बात लिखल अछि। ’’ ओ बाजल।
बड़की काकी नित्यानन्दक हाथ सँ माउस लऽ कऽ साइन आउट क्लिक कएलनि आ आँचर सँ मुँह झाँपि घर विदा भऽ गेलीह।
एकर तीन मासक बाद पता लगलनि जे बेटा-पुतोहु मे तलाक भऽ गेलनि।
●●●
श्याम दरिहरे मैथिलीक प्रतिष्ठित कवि-कथाकार छथि। दू गोट कथा संग्रह 'सरिसोमे भूत' आ 'बड़की काकी एट हाॅटमेल डाॅट काॅम', एकटा कविता संग्रह 'क्षमा करब हे महाकवि' आ उपन्यास 'घुरि आउ मान्या' प्रकाशित। सँग्रह 'सरिसोमे भूत'क लेल किरण सम्मान सँ आ बड़की काकी एट हॉटमेल डॉट कॉम लेल साहित्य अकादमी पुरस्कार सँ सम्मानित। एकरा अतिरिक्त विभिन्न पत्र-पत्रिका मे कविता, कथा, निबंध प्रकाशित-प्रशंसित। हिनका सँ shyamdarihare@gmail.com पर सम्पर्क कयल जा सकैत अछि।


text:
पटना। बिहार क दौरा पर आयल माइक्रोसॉफ्ट क संस्थापक बिल गेट्स बिहार क कामयाबी स एतबा खुश छथि जे दुनिया भरि मे एकरा दोहरेबा लेल आतुर भ रहल छथि।
बिहार क एकदिवसीय दौरे पर आयल सूचना प्रौद्योगिकी क्षेत्र क प्रतिष्ठित कंपनी माइक्रोसाफ्ट क संस्थापक अध्यक्ष बिल गेट्स कहला जे ओ प्रदेश मे अपन फाउंडेशन कए भेटल सफलता क अनुभव कए भारत क आन राज्य सहित दुनिया भरि मे दोहरेबा लेल आतुर छी।
मुख्यमंत्री सचिवालय मे गेट्स कहला जे बिल एंड मेलिंडा गेट्स फाउंडेशन भारत क अन्य राज्य सहित बिहार मे काज करि रहल अछि आओर प्रदेश मे जे काज भ रहल अछि ओहि स ओ खुश छथि।
बिहार सरकार क संग साझेदारी मे स्वच्छता, स्वास्थ्य, परिवार नियोजन आ शिशु स्वास्थ्य आदि क्षेत्र मे आठ जिला मे काज करि रहल फाउंडेशन क सह अध्यक्ष गेट्स कहला जे नीतीश सरकार क नेतृत्व मे नीक सहयोग भेट रहल अछि। गेट्स क पत्नी मेलिंडा कहलथि- हम गाम मे जाकए देखलहुं अछि स्वास्थ्य मंत्रालय नीक काज करि रहल अछि। लोक स गप करि प्रसन्नता भेल। खास कए महिला मे टीकाकरण आ स्तनपान क बारे मे जागरुकता देख बेहद खुशी भेल।
भारत क अन्य राज्य क बजाय बिहार मे विशेष जोर देबाक पाछु कोनो खास कारण, एहि सवाल पर गेट्स कहला जे कोनो आन राज्यक अपेक्षा एहि ठाम साझेदारी बहुत नीक अछि। आन राज्य मे सेहो हम काज कए रहल छी आ ओहि ठाम सेहो नीक प्रगति अछि मुदा बिहार मे स्वास्थ्य संबंधी आंकड़ा कए आगू बढ़ेबाक अछि।
मेलिंडा कहलथि जे बिहार मे आन ठाम स बेसी पारदर्शिता अछि आ सरकार सबकिछु साझा करबा लेल उत्सुक अछि। बिहार मे सटा मंत्रालय क बीच तालमेल अद्भुत अछि। हमरा भरोसा अछि जे मुख्यमंत्री नीतीश कुमार क नेतृत्व मे बिहार आगू बढत।
गेट्स कहला जे बिहार मे ओ खसरा, थायरायड, पोलियो क पेंटावैलेंट टीका क लेल बेसी स बेसी सस्ता टीका उपलब्ध करेबा लेल प्रयासरत छथि। एहि लेल भारतीय निर्माता स सेहो विचार विमर्श चलि रहल अछि।
फाउंडेशन बीतल वर्ष मई मे बिहार सरकार क संग सहयोग क समझौता केने छल। बिहार मे कार्यरत बिल एंड मेलिंडा गेट्स फाउंडेशन क एकटा प्रतिनिधि कहला जे संस्था बहुत घनिष्ठता क संग सरकार क संग मिलकए काज कए रहल अछि।


text:
सुपौल, मिथिला मिरर: सातम वेतन आयोगक अनुशंसाकें लागू करबाक मांग सहित अन्य बहुतो मांगोक लेल सोमदिन बिहार राज्य पंचायत सचिव संघ जिला शाखा सुपौलक बैनर तर पंचायत सचिव सब समाहरणालय पर धरना दय मांग पर सहानुभूति पूर्वक विचार करबाक बात कहलनि। अशोक मंडलक अध्यक्षतामे आयोजित धरनाकें संबोधित करैत वक्ता कहलनि जे, पंचायत सेवा नियमावली 2010 अधिसूचना संख्या 1939/12.3.2010 कें निरस्त कएल जाए।
पंचायत सचिवक पंचायत सचिव सं प्रखंड पंचायती राज पदाधिकारीमे प्रोन्नति देल जाए, पंचायत सचिवकें रिक्त पदकें अविलंब भरल जाए। वक्ता कहलनि जे, पंचायत सचिवक राज्यमे परिवहन भत्ता भेटबाक, अन्य विभागीय काज सं मुक्त कएल जाए तथा पंचायत सचिवक पदनाम बदलि कय पंचायत राज पदाधिकारी कएल जाए। धरना उपरांत राज्य सं संबंधित ग्यारह मांगकें एकटा ज्ञापन आ स्थानीय मांगक पांच सूत्री एकटा ज्ञापन जिलाधिकारीकें समर्पित कएल जाए।


text:
२५ अप्रैल २०२३। मैथिली जिन्दाबाद!!
नेपाली आ मैथिली भाषाक साहित्यकार तथा संस्कृतिविद् प्राज्ञ धीरेन्द्र प्रेमर्षि आ साहित्यकार-सञ्चारकर्मी रूपा झा द्वारा पिता पं. कृष्णलाल झाक स्मृतिमे सामुदायिक स्कूल सबमे शिक्षण तथा शैक्षणिक उन्नयन हेतु उल्लेख्य योगदान देनिहार विशिष्ट व्यक्तित्व तथा शिक्षासेवी सबकेँ प्रत्येक वर्ष पुरस्कृत करबाक लेल अक्षयकोष कए स्थापना कयल गेल अछि।
जेठ पुत्र अक्षेन्द्र झाक जन्मदिनक अवसर पर (वैशाख १२ गते) पुत्रद्वारा राखल गेल अक्षय कोषसँ प्रत्येक वर्ष एक विशिष्ट व्यक्ति केँ नेपाली रु. ५१,००० (एकाबन हजार टकाक) राशि ‘पं. कृष्णलाल झा स्मृति शिक्षा पुरस्कार’ देल जेबाक जानकारी प्राज्ञ प्रेमर्षि करौलन्हि। वि.सं. २००४ सालमे स्थापित भ’ नेपालक पूर्वाञ्चल क्षेत्रमे उल्लेख्य शैक्षणिक प्रतिष्ठानक रूपमे सुपरिचित सिरहा जिल्लास्थित बस्तीपुर माध्यमिक विद्यालयक संस्थापक शिक्षक मध्यक एक पं. कृष्णलाल झा ओहि विद्यालयमे सबसँ लम्बा समयावधि धरि अध्यापन कएने छलाह।
शिक्षासेवी झाक स्मृति दिवसमे बस्तीपुर (सिरहा) स्थित ओ अध्यापन कएने विद्यालय परिसरमे पुरस्कार समर्पण समारोह आयोजन करबाक जानकारी दैत बस्तीपुर मा. वि. (हाई स्कूल) सँ एसईई (मैट्रिक) परीक्षामे सर्वोत्कृष्ट नतीजा प्राप्त केनिहार एकगोटे छात्र/छात्राकेँ रु. ११,०००/- टकाक नगद राशि “कृष्णानन्दी प्रोत्साहन पुरस्कार” या वैह विद्यालयमें कक्षा ११-१२ अध्ययन कयनिहार विद्यार्थीकेँ छात्रवृत्ति सेहो देल जेबाक जानकारी देल गेल अछि।
पं. झाक धर्मपत्नी आनन्दीदेवी झा प्रमुख संरक्षक आ जेठ पुत्र राजेन्द्र झा संरक्षक रहल पुरस्कार कोष सञ्चालनक लेल प्राज्ञ प्रेमर्षिक अध्यक्षतामे बस्तीपुरक प्रबुद्ध व्यक्तित्वसभक उपस्थितिमे कुमुदरञ्जन बराल, शेखर गिरी, डॉ. रेणु अधिकारी, धर्मेन्द्र झा ‘विह्वल’, गोविन्द यादव, जुगुत राम, राकेश रेग्मी आ रूपा झा सदस्य ताहिना देवेन्द्र झा, योगेन्द्र झा, वीरेन्द्र झा, महेन्द्र झा, जीतेन्द्र झा, विमला झा आ विभा झा सल्लाहकार रूपमे रहल एकटा समिति बनाओल गेल अछि जे पुरस्कार वितरण कार्यक आवश्यक निर्णय करत।


text:
कथा
– प्रवीण नारायण चौधरी
व्यंग्य प्रसंगः सम्मान आ सम्मानित
भारतक लोकप्रिय प्रधानमंत्री श्री नरेन्द्र भाइ मोदी सेहो ओतेक सम्मान पत्र प्राप्त नहि कयलनि जतेक हमर भाइ-बहिन/सखी-सखा सब पाबि गेलथि आ पेबाक क्रम मे छथि। हमर भैयाजी अमेरिकावला, गायिका बहिन दिल्लीवाली, सखी जनकपुरवाली, दीदी लहानवाली, साइर इटहरीवाली आ साढ़ू चम्पारणवला – हिनका सब लग सम्मान पत्रक ढेर लागि गेल अछि। कय टा अन्तर्देशीय आ लिफाफा संग तार मे पर्यन्त सम्मान भेटल, सम्मानित भेलहुँ आदि सन्देश पठा चुकल छथि। संयोगवश चम्पारणवला साढ़ू ओतय जाय के अवसर भेटल, सम्मानपत्र देखौलनि ताहि पर लिखल छल जे ‘ई चम्पारण सँ छथि, दिल्ली मे रहिकय मैथिली-मिथिला प्रति हिनकर योगदान बड असीम छन्हि कारण चम्पारण के निवासी रहितो ई मैथिली-मिथिलाक समर्थन करय जन्तर-मन्तर पर २-३ बेर धरना तक मे आबि गेल छथि, ई साधारण बात नहि भेलय, ताहि लेल हिनका सम्मानपत्र देल जा रहल छन्हि’। चाह पीबि आनन्दित भेलहुँ, साढ़ू सेहो कहलनि जे बड प्रसन्न छी, आब गाम मे किछु करब से सोचि रहल छी। चारि साल बीति गेल अछि, साढ़ू ई बात चारि बेर रिपीट कय चुकल छथि।
एक दिन गायिका बहिन अचानक सँ बंगलुरु मे भेटि गेल, कहलक “भैयाजी, अहाँ एतय, ब्रिगेड रोड मे?’ हम कहलियैक जे हँ, ब्रिगेड रोड के पब हमरा बड पसीन अछि। सेलर्स पब मे १९९७ मे बियर पिबय बैसल रही, वैह ताकि रहल छी जे कतय गेलय। बास्कोज-मेस्कोज दुइ टा म्यूजिकल आ डान्स फ्लोर सहितक पब सेहो गेल रही… बस आबि गेल छी वैह सब ताकय। फेर ओकरा सँ पुछलियैक जे तूँ एतय? कहलक जे हँ भाइजी, अहाँ सभक आशीर्वाद सँ हमर एतय सम्मान कयल जायत काल्हि मिथिला महोत्सव मे। हम कहलियैक जे सम्मान दयवला चिट्ठी देखो कनी, त चट बाजल जे नहि सबटा बात फोने पर भेल छय।
हमरा त सिगरेटक ल’त एहेन खराब जे एसी बार सँ निकलि स्मोकिंग जोन मे गेलहुँ त बहिनक संगे आयल बहिनोइ सेहो भेटलाह… सिगरेटक कश जोर सँ खींचैत ओ बजलाह जे कि कहू… परेशान छी हम। ई कलाकार घरवाली सँ ब्याह भेल से पहिने बड नीक लागल… लेकिन आब ई सम्मान पत्र लेबाक चक्कर मे महीने-महीने २५ हजार टका के एयर टिकट आ घुमाइ-फिराइ पर टका खर्च भ’ रहल अछि से बुझू जे आफद मचल अछि आर्थिक व्यवस्थापन करैत-करैत! हमहुँ धीरे-धीरे सिगरेट के कश लैत मस्तिष्कक पहिया केँ पूरे ७ चक्कर पृथ्वी केँ घुमबैत थाह पाबि गेलहुँ जे बहिन केँ सम्मानपत्र मे ओझाजीक माल कतेक टूटल होयत, एकटा आर सिगरेट देलियनि जे एकरो फुकिये दियौक… बेचार मिनटो नहि लगौलनि ओहो खत्म आ तेसर दिश ल’क लगौने देखि रहल छलाह। हम कहलियनि चलू भीतर नहि त फेर सम्मान सँ पहिने तूफान आबि सकैत अछि।
सखी त ब्लौक कएने छथि, कारण एक बेर बुझबय लगलियनि त मुंह सँ झाग-पोटा सब निकलि पड़लनि आ ५ साल भेल ब्लौक कय देलीह। तखन त हमरे कोन! एहेन-एहेन १६ हजार सखी हमरा पास छथिये, के पुछय य’ जनकपुरवाली केँ। लेकिन हिनकर खिस्सा सब बड सुनबैत छथि हमर बम्बइवाली सारि। कहय लगलीह जे कि कहू चौधरीजी, अहाँक सखी त एतबा बेर फोन कयलीह जे कोहुना विरार वला महोत्सव मे हमरो नाम घुसाउ, मंच पर बजाबय पड़तैक, माला पहिराबय पड़तैक, सम्मान पत्र संग आलुमुनियम वला लेकिन प्लेटिनम के पाइन चढ़ेलहा सम्मान पत्र दियए पड़तैक… हमरा संगे हमर ३ टा सखी आरो आओत, टिकट के स्पोन्सरशिप ओकरे सभक छैक, से ओकरो सब केँ कम सँ टिनही फ्रेम वला ३ टा मोमेन्टो कहबैक स्टेजे पर बजाकय हैन्ड ओवर करय लेल…! रुकबाक इन्तजाम अहाँ सब छोड़ि देबय… से हमर हब्बी के जुब्बी फ्रेन्ड ओतय एहि बेर रहब ५ दिन, वैह घुमेता-फिरेता जुहु के चौपाटी सब पर। एना-एना विरार महोत्सव मे ओ देशपान्डे हाथे सम्मान प्राप्त कयलीह। हम पुछबो नहि कयल जे एहि सम्मान पत्र मे मजमून कि छल, सेहो ओ अपने कहि देलीह जे हिनकर सम्मान पत्र मे व्योरा लिखल छल जे बड़ा क्रान्तिकारी महिला जे विज्ञान विषय मे ८९ मार्क्स मैट्रिक मे आ आइएससी मे ९१% आनि एखन विज्ञानक सूत्र सँ महिला सब लेल सैनिटरी नैपकीन घरे मे बनेबाक आ मासिक धर्म मे सुरक्षित रहबाक कैम्पेन चला रहल छथिन, ताहि वास्ते ई सम्मान भेटलनि।
एहि तरहें चेन्नई सँ हिन्दू अखबारक पत्रकार सँ बंगलुरु बार मे जे मित्रता भेल छल ओ कहलक जे ई तोहर अमेरिकावला भैया छियौक… हम कहलियैक हँ.. तोहर चेन्नई मे हिन्दू द्वारा कतेक पैघ सम्मान हिनका भेटलैक से पता छौक तोरा? ओ कहलक, यार चुप्पे रह। पत्रिका सभक सम्मानक गाथा बड पैघ छैक। एहि संसार मे आत्मरती लोक सब सँ बान्हल टैरिफ मे टका असुलि, विज्ञापन असुलि आ कोनो तरहक फेवर लयकय सम्मान पत्र देल जाइत छैक। कारपोरेट सोशल रिस्पोन्सिबिलिटी के खानापूर्ति सेहो भ’ जाइत छैक आ एम्हर सम्मानित लोक के संख्या बढा टका सेहो नीक आबि जाइत छैक। भैयाक सम्मान एहि लेल भेलनि जे ओहि कैम्पेन मे अपन बायोडाटा लिखिकय पठेलखिन आ मिथिला वला सम्मान केर लम्बा सूची अपन टेस्टिमोनियल्स के तौर पर रखलखिन। हम कनिकाल लेल सोच मे पड़ि गेलहुँ, अमेरिका मे रहैत छथिन ततबे लेल मिथिला मे सम्मान कयलक लोक जे भैया अमेरिका मे रहितो मैथिली-मिथिला लेल सोचैत छथिन से मामूली बात नहि भेलय। लेकिन आब त ई मिथिला वला सम्मानक फेहरिश्त देखा हिन्दू अखबारो के सम्मान लय लेलखिन! खैर! बधाई त बनिते छैक, भैया केँ बधाई देला सँ हमर कि घटत!
एम्हर साइर इटहरीवाली केँ इटहरी मे कोनो पहचान भले नहि बनलैक, लेकिन दुबई मे ओकरा अन्तर्राष्ट्रीय सम्मान भेटलैक आ ताहि लेल बड पैघ भोजो कयलक ओ। लहानवाली दीदी त ओझाजीक टीक धेने रहैत छन्हि… हुनकर स्कोर्पियो गाड़ी आ ड्राइवर ओझाजी केँ परियोजना कार्यालय पहुँचा देलक तेकर बाद दिदिये ओकर उपभोग करैत छथि। आइ मुशहर बस्ती, आइ डोमक बस्ती, केकरो कौपी, केकरो किताब, कतहु चाउरक बोरा… ओ बहुत करैत छथिन। ओझाजी आनलथि हँसोथिकय आ दीदी अपन लुटेलथि कैसिकय! नीक तालमेल मिलल छन्हि। हुनका सम्मान-तम्मान सँ बड मतलब नहि रहैत छन्हि, मुदा भाषण देबय नहि देतनि त मंच केँ फूँकिकय उखाड़ि देथिन। एक बेर बैरेज पर कोसी किनारे मोरा गाँव फिल्म के देखेबाक कार्यक्रम रहैक, भूत-प्रेत सब पच्छिम सँ पूब भाग आबि गेल रहैक…. स्थिति बड़ा भयावह रहैक। दीदी सँ फीता कटायल गेल रहैक। साढ़े सात हजार टका दीदी फूलमाला लेल देने रहथिन। फिल्म प्रदर्शनक बाद भूत-प्रेत सब आर बवाल कय देलकैक जे एहि फिल्म मे एकोटा हमरा सभक मोन लाइक के आइटम सौंग नहि, अंग प्रदर्शन करयवला नाच नहि… हम सब श्मसान मे रहयवला अहाँ सब जेकाँ शहरी छौंड़ी सब देखि नयन नहि जुड़बैत छी… हमरा सब केँ त एहने-एहने फिल्म, भोजपुरी फूहड़ नाच आदिक इन्तजार रहैत अछि। सन्नू कुमार जेहेन गायक हमरा सब केँ तृप्त करैत अछि। एहि बीच दीदी मुख्य अतिथि… क्रान्तिकारी भाषण दय मे नामी… गेलखिन भाषण दय ल’ आ भूत-प्रेत सब केँ नियम-कायदा सिखबय लगलखिन… बुझू जे कोहराम मचि गेल… अन्त मे कोसी देवी अपन प्रतापे कोहुना बचा-तचाकय लहान दिश भगेलखिन दीदी केँ।
आब कहबाक तात्पर्य अछि जे सम्मानक भूख मानवक स्वभाव होइत छैक। सम्मानक मानदंड अपन सेटिंग सँ भेल तेकर कम मान नहि छैक, बहुत पाय खर्च होइत छैक। आ, दोसर सम्मान जे समाज स्वतःस्फूर्त भावना सँ कोनो व्यक्तिक कृति केँ देलक, नहि देलक… लेकिन कृति जिबैत रहल त ओ स्वयं एकटा सम्मानक बात भेलैक। कृति वैह जिबैत छैक जाहि मे त्याग आ समर्पण रहैत छैक। अस्तु! कथा लम्बा रहैक। पात्र सब मे हेर-फेर आ तेकरा फेर मिलायब, बड कठिन काज छैक औ बाबू… लेकिन यथार्थे बुझब ई सब।
हरिः हरः!!


text:
विशाखपट्नम
विशाखपट्नम (उपनाम भाइज्याग) भारतक राज्य आन्ध्र प्रदेशक सबसँ पैग आ सबसँ बेसी जनसङ्ख्या भेल शहर छी । ई बङ्गालक खाडीक तटमे अवस्थित अछि । ई विशाखपट्नम जिलाक मुख्यालय शहर आ आन्ध्र प्रदेशक आर्थिक राजधानी छी ।[४] सन् २०११ क भारतक जनगणना अनुसार, ई शहरक जनसङ्ख्या २०,३५,९२२ रहल अछि जे एकरा भारतक सबसँ बेसी जनसङ्ख्या भेल १४अम क्रमक शहर बनेनाए अछि ।[१] विशाखपट्नम महानगरीय क्षेत्र भारतक महानगरीय क्षेत्रसभक आधारमे ९अम क्रममे रहल अछि जकर जनसङ्ख्या ५३,४०,००० रहल अछि ।[५]
ई एक प्राकृतिक तथा सुरक्षित समुद्री बन्दरगाह छी । कृषि तथा खनिज सम्पत्तिमे समृद्ध आन्ध्र प्रदेश, मध्य प्रदेश आ उडिसा राज्य एहि बन्दरगाहक पृष्ठ प्रदेश कहल जाइत अछि । ई एक उल्लेखनीय मत्स्य-शिकार केन्द्र सेहो छी । विशाखपट्नम आन्ध्र प्रदेशक उत्तरी सरकारी तटमे गोदावरी नदीक मुखक उत्तरमे अवस्थित अछि । विशाखपट्नमके भाइज्यागक नामसँ सेहो चिनहल जाइत अछि । विशाखपट्नम भारतक चारिम पैग बन्दरगाह छी । ई भारतीय नौसेनाक पूर्वी कमाण्डक केन्द्र छी ।
इतिहास[सम्पादन करी]
महत्त्व[सम्पादन करी]
विशाखपट्नमक बन्दरगाहक महत्व भारत भरि लोकप्रिय रहल अछि कियाकी ई कोरोमण्डल तटमे अवस्थित एकमात्र संरक्षित बन्दरगाह छी । एहिमे हालमे कएल सुधारसभ आब एतय १०.२ मिटर उँच पनडुब्बीसभके आश्रय देबमे सक्षम अछि । ई शहर एक महत्त्वपूर्ण पोत निर्माण केन्द्र सेहो छी । भारतमे बनल पहिल स्टीमरके विशाखपट्नमक बन्दरगाहमे सन् १९४८ मे उद्घाटन कएल गेल छल । विशाखपट्नम क्षेत्रक अर्थव्यवस्थाक आधार कृषि छी ।
शिक्षण संस्थान[सम्पादन करी]
बङ्गालक खाडीक उत्तरी ध्रुवमे अवस्थित उपनगर वाल्टेयरमे आन्ध्र विश्वविद्यालय रहल अछि । एतयक शैक्षिक संस्थानसभमे आन्ध्र मेडिकल कलेज, कलेज अफ नर्सिङ्ग, कलेज अफ इन्जिनियरिङ, गान्धी इन्स्टट्युट अफ टेक्नोलोजी एण्ड म्यानेजमेन्ट आ बहुतेक महाविद्यालय अछि ।
उद्योग[सम्पादन करी]
विशाखपट्नममे पनिया जहाज बनाबैवला कारख़ाना रहल अछि । ई एकटा प्राकृतिक तथा सुरक्षित समुद्री बन्दरगाह छी । कृषि तथा खनिज सम्पत्तिमे समृद्ध आन्ध्र प्रदेश, मध्य प्रदेश आ उडिसा राज्य एहि बन्दरगाहक पृष्ठ प्रदेश कहल जाइत अछि । ई एक उल्लेखनीय मत्स्य-शिकार केन्द्र सेहो छी ।
पर्यटन[सम्पादन करी]
विशाखपट्नम प्राचीन बौद्ध विरासत, भूवैज्ञानिक चमत्कार, प्रसिद्ध मन्दिरसभक एक उदार मिश्रणमे संस्कृति, कला आ शिल्प आदिक लेल प्रसिद्ध अछि । ई शहर समयानुसार परिवर्तनशील अछि आ परिमार्जित होइत आएल अछि, एतय धरि की ई शहर अपन समृद्ध इतिहासक संरक्षण प्रति सजग अछि । एकर सुन्दर पूर्वी घाट बङ्गालक खाडीक बुलु पानि उपर एक गजब स्पर्श दैत अछि ।
सन्दर्भ सामग्रीसभ[सम्पादन करी]
- ↑ १.० १.१ "Municipalities, Municipal Corporations & UDAs" (PDF), Directorate of Town and Country Planning, Government of Andhra Pradesh, मूलसँ ७ जून २०१६-मे सङ्ग्रहित, अन्तिम पहुँच २९ जनवरी २०१६।
- ↑ २.० २.१ "Key Facts on VMR" (PDF), Visakhapatnam Urban Development Authority, पृ: 44–45, अन्तिम पहुँच २१ दिसम्बर २०१५।
- ↑ "Elevation for Visakhapatnam", Veloroutes, अन्तिम पहुँच २६ अगस्त २०१५।
- ↑ "Administration-AP-Financial Capital", Visakhapatnam, २९ अप्रैल २०१५, अन्तिम पहुँच १३ अगस्त २०१५।
- ↑ "Key Facts Of VMR www.vuda.gov.in", अन्तिम पहुँच १७ फरबरी २०१६।
बाह्य लिङ्कसभ[सम्पादन करी]
- विशाखपट्नम डियमओजेडमे
- विशाखपट्नम विकिभोएज सँ यात्रा सहयोगी


text:
अपन मिथिलांगन मे अपनेक स्वागत अछि
अपन मिथिलांगन लेल मिथिला ,मैथिली अथवा मैथिल सम्बंधित कोनो विषय वस्तु पर अपनेक कोनो राय , संवाद अथवा कोनो विशेष टिपण्णी हुए त झटपट संपर्क करी , अपने सं प्राप्त विडियो , ऑडियो अथवा टेक्स्ट अहि वेबसाइट के माध्यम सं प्रकाशित कैल जायत |
यदि अहूँ विडियो बंबैत छी आ youtube चैनल चलबैत छी , त अपन विडियो के अहि वेबसाइट के माध्यम स प्रसारित क लाखो करोड़ों लोक त मंगनिये पहुंचा अपन व्यूज बढ़ा सकैत छी आ सब्सक्राइबर सेहो प्राप्त क सकैत छी |
विशेष सूचना : आय स , अपन अपन मिथिलांगन के वेबसाइट पर जतेक कंटेंट पोस्ट होइत अछि से अहि पेज पर ऑटोमैटिक पोस्ट होयत |youtube पर उपलब्ध मैथिली कंटेंट स्वतः अपन मिथिलांगन के वेबसाइट पर प्रत्येक किछ घंटा मे पोस्ट होइत रहैत छैक , से बता दी जे ताहि पाछा एकटा ऑटोमेशन के इस्तमाल क एकटा प्रयोग मात्र छैक जाहि माध्यम सं मिथिला , मैथिली स जुडल youtube कंटेंट के बिना पक्षपात के प्रसार कैल जा रहल |कंटेंट के गुणवत्ता स यदि आपत्ति हुए त कंटेंट मेकर स बात कैल जाऊ |आशा करैत छी जे एहन प्रयोग स सुचना तकनिकी के अहि नव युग मे अपन भाषा के प्रचार प्रसार आ बल अवश्य भेटत |
ओना त अहि वेबसाइट पर कतेको विषय के माध्यम सं बहुआयामीय सूचि बना क सुचना देल जायत जेकर भाषाई माध्यम मैथिली ,हिंदी आ अंग्रेजी होयत मुदा जं अपने के अहि बात सं कष्ट हुए त क्षमा चाहब |


text:
पटना, मिथिला मिरर: बिहार मे टीइटी-एसटीइटी के बाद सरकारी स्कूल मे अगिला साल 1.80 लाख सं अधिक शिक्षक के नियुक्ति होयत। शिक्षा विभाग अहि के लेल तैयारी शुरू कय देलक अछि। जाहि के लेल कमिटी गठित कायल जायत। अहि मे 30 टा बच्चा पर एकटा शिक्षक के अनुपात के ध्यान मे राखल जायत।
वर्तमान मे स्कूल मे छात्र-शिक्षक के अनुपात करीब 50:1 के अछि। वर्तमान मे जतय 1.02 लाख पद खाली अछि, ओतहि पिछला चारि साल मे 80 हजार सं एक लाख तक शिक्षक रिटायर भेलाह। बिहार सरकार 2012 मे प्राथमिक सं लयकय प्लस टू स्कूल मे करीब दू लाख पद पर बहाली प्रक्रिया शुरू केने छल।
पिछला चारि साल मे एखन धरि एतेक नियोजन प्रक्रिया के बावजूद आधा सं अधिक पद खाली अछि।प्रारंभिक स्कूल मे 85 हजार, हाइस्कूल मे साढ़े छह हजार आ प्लस टू मे 12 हजार पद रिक्त अछि। हाई व प्लस टू स्कूल मे फिलहाल नियुक्ति प्रक्रिया चलि रहल अछि। अहि मे किछु पद भरबाक उम्मीद अछि। 2017-18 दिसंबर कय होबयवला टीइटी तथा एसटीइटी के परिणाम इलाके बाद नव बहाली के लेल आवेदन लेल जायत।


text:
हमर पितामह स्थापिता श्री १०८ श्मशान काली मंदिर मे सेहो कलशक स्थापना भेल जे भरि साल रहत । खास बात ई जे एहि मे बगल सँ बहय बाली बागमती के जल देल जाइत अछि । ई जल वर्ष भरि तँ स्वच्छ रहितँहि अछि बादो मे दुषित नहि होइत अछि । जखन कि फराक सँ यदि १०दिन छोड़ि देल जाय तँ ओ जल दुषित भय जायत । भगवतीक कृपा । अस्तु । आजुक दिन रचल ई रचना प्रस्तुत अछि –
घोड़ा चढ़ल दुर्गा अयलीह
छत्रभंग के ड’र
देवी के चिनवार निपायल
मिथिला मे घर घर
दस दिन केर दुर्गापूजा
कलश लेल स्थान
बलुआही माटिक बल पर मे
जयंतीक उद्यान
सप्तशती के पाठ भ’ रहल
सबतरि पूर्ण विधान
कतहु चलै साधारण ढंगे
कतहु संपूट प्रमाण
धुरखुर सब मे कारी लागल
साँझहि दीप लेसौत
गाम गाम मे झीझिया लेने
डनियाँ के गरियौत
बेल नोति कय तोड़ल जायत
आँखि पड़त अंबा केर
दर्शन पाबि धन्य हैत लोक
दुर्गा जगदंबा केर
धुरखुर सब आइ लाल रंगेतइ
भोजन करत कुमारि
मेला ठेला शुरू हेतइ
आ देखब लोकक बाढ़ि
निशा राति मे निशा पूजा केर
सब ठाम हैत ओरियान
अगिला भोरे माँ के हेतनि
जोड़ा बली प्रदान
नवमी खोंइछ भरायत मइया
रंग विरंग परिधान
जकरा जे जुड़तै से लायत
हरदि दूभि संग धान
दशमी जतरा माँ के हेतनि
गामक गाम उदास
माता रानी रहथि सहाय से
मणिकांतक विश्वास ।।
मणिकांत झा , दरभंगा ।
कलश स्थापन
०१-१०-२०१६ ।


text:
अंग महाजनपद
अंग एगो प्राचीन भारतीय साम्राज्य छेलै जे पूरबी भारतीय उपमहाद्वीप मं विकसित होलॉ छेलै आरो सोलह महाजनपद सिनी ("बड़का राज्य") मं सं एक छेलै । इ अपनॉ पड़ोसी आरू प्रतिद्वंद्वी मगध के पूर्व मं स्थित छेलै, आरो बिहार राज्य मं आधुनिक भागलपुर आरू मुंगेर मं चंपा नदी सं अलग होय गेलॉ छेलै। अंग के राजधानी यही नदी के तट प स्थित छेलै आरू एकरॉ नाँव चंपा आरू मालिनीयो राखॉ गेलॉ छेलै। इ अपनॉ धन आरू वाणिज्य लेली प्रमुख छेलै। छठ्ठा शताब्दी ईसा पूर्व मं मगध द्वारा अंग प कब्जा करी लेलॉ गेलॉ छेलै।
व्युप्ति[संपादन | स्रोत सम्पादित करौ]
महाभारत आरू पौराणिक साहित्य के अनुसार, अंग के नाम राज्य रॉ संस्थापक राजकुमार अंग आरू बाली के पुत्र रॉ नाम प राखलॉ गेलॉ छेलै, जे निसंतान छेलै। यहा लेली, हुनी ऋषि दीर्घतमस सं अनुरोध करलकै कि हुनी हुनकॉ पुत्र सिनी क आशीर्वाद दै। कहलॉ जाय छै कि ऋषि न अपनॉ पत्नी (रानी सुदेसना) के माध्यम सं पांचठो पुत्र क जन्म देलौ छेलै। राजकुमार सिनी के नौ अंग, वंग, कलिंग, सुम्हा आरू पुंड्रा छेलै।
इतिहास[संपादन | स्रोत सम्पादित करौ]
सबसं पहलॉ उल्लेख अथर्ववेद मं मिलै छै जहां हुनका मगध, गांधारी आरू मुजावत सिनी के संग सूचीबद्ध करलॉ गेलॉ छै, जेना कि "ज्वार दूर करै लेली" दूर के स्थान सिनी के उदाहरण। पुराणिक ग्रंथ अंग, कलिंग, वंगा, पुंड्रा, विदर्भ आरू विंध्य-वासी के जनपद क पूरब-दक्षिण विभाग मं राखै छै।
पुराण मं अंग के ढेरी सिनी प्रारंभिक राजा के सूची छै। महागोविंद सुत्तंत अंग के राजा धृतराष्ट्र क संदर्भित करै छै। जैन ग्रंथ मं अंग रॉ शासक के रूप मं दधिवाहन के उल्लेख छै। पुराण आरू हरिवंश हुनका राज्य के संस्थापक, अंगपुत्र आरू तत्काल उत्तराधिकारी के रूप मं दर्शाबै छै। जैन परंपरा हुनका छठ्ठा शताब्दी ईसा पूर्व के आरंभ मं राखै छै। महाभारत के अनुसार दुर्योधन नं कर्ण क अंग के राजा घोषित करलॉ छेलै।
वत्स आरू अंग के राज्य रॉ बीच मगध रहै छेलै। अंग आरू ओकरॉ पूरबी पड़ोसि के मध्य एगो महान संघर्ष चललै। विधुर पंडित जातक नं राजगृह (मगधन के राजधानी) क अंग शहर के रूप मं वर्णित करलॉ छै आरू महाभारत मं अंग के राजा द्वारा विष्णुपद (गया मं) पर्वत प करलॉ गेलॉ बलिदानो रॉ उल्लेख छै। इ इंगित करै छै कि अंग शुरू मं मगध प कब्जा करै मं सफल रहलॉ छेलै आरू इ प्रकार सं एकरॉ सीमा मत्स्य देश के राज्य तक फैललॉ छेलै। आय वहा पौराणिक साम्राज्य के भाषा अंगिका छेकै.


text:
दरभंगा, मिथिला मिरर: दरभंगा-मुजफ्फरपुर रेल लाइन निर्माण मोर्चा के बैनर तर रविदिन तारालाही मे एकटा आम बैसक कायल गेल, जाहि मे क्षेत्रक जनप्रतिनिधि सहित बुद्धिजीवी वर्गक लोक भाग लेलनि।अहि बैसक मे निर्णय लेल गेल जे, रेल लाइन निर्माणक लेल क्षेत्र मे जागरूकता अभियान चलाओल जाय। बैसक कय रहल लोकक कहब छल जे, सन 1997 मे दरभंगा स मुजफ्फरपुर रेल खंडक सर्वे भेल, मुदा सरकारी उदासीनताक कारण एखन धरि निर्माणक नाम पर किछु नहि भेल।
दरभंगा-मुजफ्फरपुर रेल लाइन निर्माण मोर्चाक सदस्य मोहम्मद सफदर इमाम कहलनि जे, यदि ई रेल खंड अस्तित्व मे आयत त दरभंगा-मुजफ्फरपुर के दूरी महज 49 किलोमीटर भय जायत। अहि संबंध मे हमसब कतेको बेर रेल मंत्रालय स लय क रेल मंत्री तक सं पत्राचार केलहु, मुदा आश्वासन के आलावा किछु नहि भेटल।
ओ कहलनि जे, यदि अहि रेल लाइनक निर्माण होयत त हमसब मात्र 6 गोट स्टेशन तय कय मुजफ्फरपुर पहुंच सकब। अहि सं यात्रीक समय के संग-संग रुपैयाक सेहो बचत होयत।


text:
आन्ध्र महासागर
आन्ध्र महासागर या एटलान्टिक महासागर विशाल जलराशिक नाम छी जे यूरोप तथा अफ्रिका महादेशसभक नयाँ संसारक महादेशसभसँग पृथक करैतअछि । क्षेत्रफल आ विस्तारमे संसारक दोसर पैग महासागर छी जे पृथ्वी क १/५ क्षेत्र ओगटेने अछि । ई महासागरक नाम ग्रीक संस्कृतिसँ लेने अछि जहिमे एकरा नक्शाक समुद्र सहो कहैत अछि । ई महासागरक आकार लगभग अङ्ग्रेजी अक्षर ८ क जहिना अछि । लम्बाईक अपेक्षा एकर चौडाई बहुत कम रहल अछि । आर्कटिक सागर, जे बेरिङ्ग जलडमरूमध्यसँ उत्तरी ध्रुव होएत स्पिट्सबर्जेन आ ग्रीनल्याण्डधरि फैलल अछि, मुख्यतः आन्ध्रमहासागरक अङ्ग छी । ई प्रकार उत्तरमे बेरिङ्ग जल-डमरूमध्यसँ लऽ दक्षिणमे कोट्सलैंडतक एकर लम्बाई १२,८१० माईल अछि । एकर क्षेत्रफल ई अन्तर्गतक समुद्रसभसहित ४,१०,८१,०४० वर्ग माईल अछि । ई अन्तर्गत समुद्रसभके छोइड एकर क्षेत्रफल ३,१८,१४,६४० वर्ग माईल अछि । ई एकटा विशाल महासागर छी जेकर अधीन विश्वक सबसँग पैग जलप्रवाह क्षेत्र रहल अछि । उत्तरी आन्द्रामहासागरक पृष्ठतलक लवणता अन्य समुद्रसभक तुलनामे पर्याप्त रहल अछि । एकर अधिकतम मात्रा ३.७ प्रतिशत अछि जे २०°- ३०° उत्तर अक्षांशसभक बिचमे विद्यमान अछि । ई महासागरक अन्य भागसभमे लवणता अपेक्षाकृत कम रहल अछि ।
महासगारक गहिराई[सम्पादन करी]
एटलान्टिक महासागरक गहिराईक प्रारम्भिक अध्ययनमे पनडुब्बी चालक (१८७३-७६) कऽ अन्वेषण अभियानक समान अन्य वैज्ञानिक महासागरक अन्वेषणसभमे योगदान देने छल । एटलान्टिक महासागरीय विद्युत केबुलसभक स्थापनाक करैक लेल आवश्यक जानकारी प्राप्ति करैक लेल ई प्रकारक अध्ययनसभ विशेष प्रोत्साहन देलक । एकर गहिराइ कऽ सन्दर्भमे एकटा अन्वेषण टोलि सन् (१९२१) कऽ अध्ययन अनुसार ई महासागरक औसत गहिराई, समुद्रसभके छोइड, ३,९२६ मीटर, अर्थात् १२,८३९ फिट अछि । एकर ज्ञात अधिकतम गहिराई, ८,६०५ मिटर अर्थात् २८,२३२ फिट अछि आ ई महासागरक सबसँ गहिर भाग पोर्टोरिको ट्रेन्च छी जेकर गहिराई लगभग ८,६०५ मिटर (२८,२३२ फिट) रहल अछि ।[१]
सहायकधारासभ[सम्पादन करी]
आन्ध्र महासागरक सहायकधारासभ नियमितरुपमे हावाक दिशा अनुरूप बहैत अछि । मुदा स्थल खण्डक आकृतिक प्रभावसँ धारासभक ई क्रममे कुछ अन्तर अवश्य आवैत अछि । उत्तरी एटलान्टिक महासागरक धारासभमे उत्तरी विषुवतीय धारा, गल्फ स्ट्रीम, उत्तरी एटलान्टिक प्रवाह, कैनेरी धारा आ लैब्रोडोर धारासभ मुख्य रहल अछि । दक्षिणी एटलान्टिक महासागरक धारासभमे दक्षिणी विषुवतीय धारा, ब्राजील धारा, फाकल्याण्ड धारा, पछौ प्रवाह आ बैङ्गुला धारासभ मुख्य रहल अछि।
सन्दर्भ सामग्रीसभ[सम्पादन करी]
- ↑ Milwaukee Deep. sea-seek.com


text:
मुजफ्फरपुर, मिथिला मिरर: मुजफ्फरपुरमे नशाकें विरोधमे महिला सब नशेड़ी सभक ठिकाना पर हमला कए देलक, महिलाक आक्रोश देखकय नशेड़ी अपन अड्डा छोड़ि कए भागय लागल। योगिया मठमे हंगामाक बाद महिला पंचायत बजाओल गेल, जतय एकटा नशेड़ीकें माफीनामा देबाक बाद छोड़ल गेल। घटनाक सूचनाकें बाद नगर थानाक पुलिस सबकें समझा बुझा कए मामला शांत केलक।
योगिया मठ मोहल्लामे रविदिन साँझमे नशाक हालतमे मोहल्लाक आसपासक़ एकटा युवक गाली-गलौज कय रहल छल। महिला आरोप लगेलक अछि जे, ओ अभद्र व्यवहार कय रहल छल। घटनाक बाद भोरे-भोर महिला सब स्थानीय लोककेँ बजाकए पंचायत रखलक। पंचायतमे अभद्र व्यवहार करय वला युवक सं लिखित माफीनामा लेल गेल। अहि बीच आक्रोशित महिलाक टोली अवैध शराब चरस, अफीम-गाजाक संग सट्टेबाजीके अड्डा पर भीड़ टूटि पड़ल आ धंधा बंद करा देलक।
उषा देवी, आशा देवी आ अनीता देवी कहलनि जे, नशा सं समुच्चा समाज बर्बाद होईत अछि, एकर बराबर विरोध होयत। युवकक पत्नी खुशीक इजहार करैत कहलनि जे, नशाक धंधा बंद हेबा सं नीक अछि। पुलिस भीड़क सामने नशाक कारोबारकें समाप्त करबाक लेल मोहल्ला वासीकें सहयोग करबाक आश्वासन देलक अछि।


text:
मोह – मैथिली उपन्यास
₹319.00
यह प्री ऑर्डर है । किताब 25 जून से भेजी जायेगी ।
उपनिषदक आदेश अछि- “प्रजातन्तुं मा व्यवच्छेत्सीः” अर्थात् ओहि प्रजा-सूत्र केँ नहि तोड़ी। की थिक ई प्रजासूत्र? पिता, पितामह, प्रपितामह, पुत्र, पौत्र, प्रपौत्र आ एकर बीचक पीढ़ीपर ठाढ़ स्वयं ओ व्यक्ति- इएह सात पीढ़ी एक ईकाई थीक। ओकर बीच सम्बन्ध आ ओकर संसार प्रजातन्तु थीक, जकरा ‘मोह’ जोड़ने रहैत अछि। ई मोह जतेक मजबूत रहत, ओ प्रजा-तन्तु ओतेक निस्सन रहत। एही मोहकेँ अक्षुण्ण रखबाक आदेश देल जाइत अछि।
इएह मोह एहि उपन्यासक केन्द्रीय भाव थीक आ उपन्यासक नायकक नाम सेहो। आइ उन्नतिक मोल पर परिवार टुटि रहल अछि। ग्लोबलाइजेशन एकटा सुरसा जकाँ सभटा सम्बन्ध आ मोहकेँ गीड़ि रहल अछि। एक दिस वृद्ध-वृद्धाक लेल बनल आश्रम सभ विकास कए रहल अछि तँ दोसर दिस बाबाक सारा पर लागल आमक गाछ सुखा रहल अछि। एहि ‘कंट्रास्ट’क बीच ई उपन्यास आगाँ बढ़ैत अछि आ एही ‘क्लाइमैक्स’ पर आबि एकर अंत सेहो भए जाइत अछि।
बीचमे कतेको मोह अबैत अछि– अपन लोथ भाइक लेल वीणाक मोह, अपन दारूपीबा भाइक जीवन बचएबाक लेल वीणाक मोह, अपन भाउजिकेँ अतीतमे देल गेल वचनक पालन करबाक लेल विवश पंडितजीक मोह, बालाक विवाह नीक जकाँ करएबाक लेल कटिबद्ध मोहक मोह– सभटाक मोहक जालकेँ नीकसँ बिनैत, ओकर तानी-भरनी केँ सक्कत बनबैत मोह आ वीणा एहि उपन्यासक नायक-नायिका बनल अछि। प्रकाश, कनक आ आन कतेको देयाद-बाद एकरा नहिं निमाहि सकल छथि।
ई उपन्यास आदर्शवादी अछि। अन्हारमे दीप जरएबाक काज करैत अछि। उपन्यासमे सभठाम आशावाद छैक, ओहि प्रजातन्तुकेँ सक्कत बनएबाक प्रयास छै। वीणा अपन पुस्तैनी डीह पर गाछ लगबैत छथि, एही आशासँ जे विदेशमे रहैत हुनक धियापुता छुट्टीमे किछुओ दिनक लेल गाम आओत आ ओही सूत्रसँ बँधाएल रहत।
उपन्यासक क्लाइमैक्समे मोह जखनि ओहि प्रजातन्तुकेँ सक्कत होइत देखैत छथि तँ निश्चिन्त भए जाइत छथि आ बाबाक सारा पर सबा सए वर्ष पूर्वक लागल गाछ केँ तिलांजलि दैत छथि, किएक तँ हुनका छह टा गाछ रोपबाक सार्थकता भेटि जाइत छनि, अपन पौत्र सभक लेल, अपन भविष्यक लेल।
आइ टुटैत समाज, टुटैत परिवारक बीच सभकेँ मोहक बंधनमे जोड़बाक लेल संघर्ष करैत मोहक प्रति वीणाक शब्दमे लेखिकाक उक्ति सार्थक छनि- “बड़ सोचि कए अहाँक नाम पूर्वजलोकनि रखलन्हि। गाम-घर, सर-समाज, बन्धु-बांधव, पूर्वज, संतति, गाछ-वृक्ष, पशु-पक्षी सभमे अहाँक नाम अछि।”
इएह मोह उपन्यासकेँ सार्वजनिक बनबैत अछि, व्यापक बनबैत अछि आ साहित्य बनबैत अछि।
8 in stock
Description
मोह – मैथिली उपन्यास
पनिषदक आदेश अछि- “प्रजातन्तुं मा व्यवच्छेत्सीः” अर्थात् ओहि प्रजा-सूत्र केँ नहि तोड़ी। पिता, पितामह, प्रपितामह, पुत्र, पौत्र, प्रपौत्र आ एकर बीचक पीढ़ीपर ठाढ़ स्वयं ओ व्यक्ति- इएह सात पीढ़ी एक ईकाई थीक। ओकर बीच सम्बन्ध आ ओकर संसार प्रजातन्तु थीक, जकरा ‘मोह’ जोड़ने रहैत अछि। आइ उन्नतिक मोल पर परिवार टुटि रहल अछि। ग्लोबलाइजेशन एकटा सुरसा जकाँ सभटा सम्बन्ध आ मोहकेँ गीड़ि रहल अछि। एक दिस वृद्ध-वृद्धाक लेल बनल आश्रम सभ विकास कए रहल अछि तँ दोसर दिस बाबाक सारा पर लागल आमक गाछ सुखा रहल अछि।
बीचमे कतेको मोह अबैत अछि– अपन लोथ भाइक लेल वीणाक मोह, अपन दारूपीबा भाइक जीवन बचएबाक लेल वीणाक मोह, अपन भाउजिकेँ अतीतमे देल गेल वचनक पालन करबाक लेल विवश पंडितजीक मोह, बालाक विवाह नीक जकाँ करएबाक लेल कटिबद्ध मोहक मोह– सभटाक मोहक जालकेँ नीकसँ बिनैत, ओकर तानी-भरनी केँ सक्कत बनबैत मोह आ वीणा एहि उपन्यासक नायक-नायिका बनल अछि। प्रकाश, कनक आ आन कतेको देयाद-बाद एकरा नहिं निमाहि सकल छथि। वीणा अपन पुस्तैनी डीह पर गाछ लगबैत छथि, एही आशासँ जे विदेशमे रहैत हुनक धियापुता छुट्टीमे किछुओ दिनक लेल गाम आओत आ ओही सूत्रसँ बँधाएल रहत।
आइ टुटैत समाज, टुटैत परिवारक बीच सभकेँ मोहक बंधनमे जोड़बाक लेल संघर्ष करैत मोहक प्रति वीणाक शब्दमे लेखिकाक उक्ति सार्थक छनि- “बड़ सोचि कए अहाँक नाम पूर्वजलोकनि रखलन्हि। गाम-घर, सर-समाज, बन्धु-बांधव, पूर्वज, संतति, गाछ-वृक्ष, पशु-पक्षी सभमे अहाँक नाम अछि।”
Additional information
Reviews (0)
Reviews
There are no reviews yet.


text:
रायपुर
रायपुर (/ˈraɪp[invalid input: 'oor']/ उच्चारण (सहायता जानकारी)) भारतीय राज्य छत्तिसगढमे अवस्थित रायपुर जिलाक एक शहर छी । ई शहर राजधानी होमएक संगे रायपुर जिलाक प्रशासनिक मुख्यालय छी । ई छत्तिसगढक सभसँ पैग शहर सेहो छी । सन् २००० नवम्बर १ मे छत्तिसगढ राज्य स्थापना होमएसँ पहिने ई मध्य प्रदेशक भाग छल ।
इतिहाससंपादित करें
पुरान भवन आ किलाक अवशेषमे आधारित किछ इतिहासविद्क मान्यतानुसार ई शहर ९आम शताब्दीसँ अस्तित्वमे अछि । मुदा प्राय लोकक माननाए अछि कि ई शहर १४आम शताब्दीमे बैसाएल गेल छल ।
जनसाङ्ख्यिकीसंपादित करें
सन् २०११ क भारतक जनगणनाक अनुसार रायपुरक जनसङ्ख्या १०,१०,०८७ अछि । एतयक लिङ्गानुपात ९४६ महिलासभ प्रति १००० पुरुषक अछि । रायपुरक साक्षरता दर ८६.९०% अछि, पुरुषसभक साक्षरता दर २९.३९% आ महिलासभक साक्षरता दर ८१.१०% अछि ।
भूगोल आ जलवायुसंपादित करें
रायपुर खारुन नदीक तटमे बैसल छत्तिसगढक सबसँ पैग शहर छी । रायपुर एक पैग मैदान (छत्तिसगढक मैदान) क मध्यमे अवस्थित अछि जे धान का कटोरा क नामसँ सेहो जानल जाइत अछि । रायपुरक पूर्वमे महानदी नदी बहैत अछि। उत्तर-पश्चिमममे मैकालक पहाडी अछि । उत्तरी तरफ छोटा नागपुरक पठार आ दक्षिणमे बस्तरक पठार अछि । रायपुर मुम्बई-हावडा रेल लाइनमे अवस्थित अछि आ ई सम्पूर्ण महत्वपूर्ण शहरसभसँ जुडल अछि । राष्ट्रिय राजमार्ग ६ एहो शहर भऽ गुजरैत अछि आ अन्तिममे ४३ शहरसभ भऽ विशाखापट्नमधरि जाइत अछि । रायपुर मुम्बई, दिल्ली आ अन्य शहरसभसँ हवाई मार्गद्वारा जुडल अछि । रायपुरक हवाई अड्डा माना मे अछि ।
तापक्रम: गर्मीमे ४५ सँ २९ सेल्सियस जाडमे २७ सँ १० सेल्सियस वर्षा लगभग १२० मिमी (जुलाईसँ सितम्बर)
नव रायपुरसंपादित करें
सन् २००० मे स्थापना भेल छत्तिसगढ राज्यक राजधानी रायपुरक प्रशासनिक केन्द्र नव रायपुर मे स्थानान्तरण करैलेल प्रस्ताव कएल गेल अछि । ई एक विश्व स्तरीय परियोजना छी जाहिमे वर्तमान रायपुरसँ २५ किमी दूर एक नव शहरक सृजन होइत । एकर लेल एक पैग क्षेत्रक भूमिक अर्जन कएल जा रहल अछि । नव रायपुरक लेल समग्रमे ८०,००० हेक्टेयर भूमि अर्जित कएल जाइत । नव रायपुरमे २२५ किमी पक्की सडक अछि । नव रायपुरक परसदा क्षेत्रमे अन्तर्राष्ट्रिय क्रिकेट स्टेडियम बनाएल केल गेल अछि ।[३]
अर्थव्यवस्थासंपादित करें
रायपुर सम्पूर्ण छत्तिसगढ आ उडिसाक लेल थोकक मन्डी छी ई वाहेक एतय एक उद्योगिक शहर अछि ।
सन्दर्भ सामग्रीसभसंपादित करें
- ↑ "Cities having population 1 lakh and above, Census 2011" (PDF), The Registrar General & Census Commissioner, India, अन्तिम पहुँच २५ जून २०१४।
- ↑ "Urban Agglomerations/Cities having population 1 lakh and above" (PDF), censusindia, The Registrar General & Census Commissioner, India, अन्तिम पहुँच २५ जून २०१४।
- ↑ नया रायपुर विकास प्राधिकरण


text:
मिथिला विश्वविद्यालय मे अनियमितता कोनो नब गप्प नै अछि. एकर लचर बेवस्था मिथिला भरिक छात्र कें उच्च शिक्षा लेल बाहर जेबा लेल बाध्य क' देइत अछि. कहल जाइत रहल अछि जे मिथिला विश्वविद्यालय सं 3 सालक ग्रेजुएशन 5 साल मे पूरा होइछ. एम्हर एक टीवी न्यूज चैनल द्वारा विश्वविद्यालयक विभिन्न कॉलेज मे प्राध्यापकक भारी कमी पर इजोत देल गेल.
मिथिला स्टूडेंट यूनियन, जाहि सं मिथिला भरिक छात्र जुड़ल अछि एहि सब कें कान बात देइत आंदोलनक बिगुल बजेलक. 15 नवम्बर कें देखिते-देखिते हजारोक संख्या मे पीयर टीशर्टबला छात्रक हुजूम दड़िभंगा शहर कें डोला देलक. विश्वविद्यालय परिसर मे अचक्के एतेक छात्रक जमावड़ा चकित केलक.
वाइस चांसलर संग छात्र लोकनिक बैसक आ बातचीतक बाद यूनियनक 11 सूत्री मांग कें मानि लेल गेल आ यथाशीघ्र अव्यवस्था सुधारबाक आश्वासन देल गेल. धियान देबए योग्य बात ई अछि जे मिथिला-मैथिलीक स्थानीय मुद्दा पर जन सामान्यक एतेक जुटानी पहिल खेप देखल गेल, जाहि सं राजनीतिक हलचल सेहो मचल देखल गेल.
वाइस चांसलर संग छात्र लोकनिक बैसक आ बातचीतक बाद यूनियनक 11 सूत्री मांग कें मानि लेल गेल आ यथाशीघ्र अव्यवस्था सुधारबाक आश्वासन देल गेल. धियान देबए योग्य बात ई अछि जे मिथिला-मैथिलीक स्थानीय मुद्दा पर जन सामान्यक एतेक जुटानी पहिल खेप देखल गेल, जाहि सं राजनीतिक हलचल सेहो मचल देखल गेल.
जाहि साधल डेगे परिपक्वताक परिचय देइत यूनियन प्रभावी आन्दोलन केलक अछि, से प्रशंसनीय! मिथिमीडिया एहि वीडियोक माध्यम सं यूनियनक प्रति आभार प्रकट करैत अछि!
मिथिमीडिया केर YouTube चैनल Subscribe करी.


text:
चाउर
धानक बीयाकेँ चाउर कहल जाइत अछि। ई धानक उपरका छिल्का हटेलाक बाद प्राप्त होइत अछि। चाउर सम्पूर्ण पूर्वी जगतमे प्रमुख रूपसँ खाएल जाएवला अनाज छी। भारत आ नेपालमे चाउरसँ भात, खिचड़ी सहित बहुतेक पकवान बनैत अछि। चाउरक प्रयोग दक्षिण एसियाक देशसभमे अत्यधिक अछि।
एकरा संस्कृतमे 'तण्डुल', तमिलमे 'अरिसि' आ नेपालीमे 'चामल' कहल जाइत अछि। एकरा कहियो कताल 'षड्रस' सेहो कहल जाइत अछि, कियाकी एहिमे स्वादक छओ प्रमुख रस विद्यमान रहैत अछि। चाउरक फसलकेँ धान कहल जाइत अछि। बासमती चाउर भारत आ नेपालक प्रसिद्ध चाउर छी जे विदेशसभमे सेहो निर्यात कएल जाइत अछि।


text:
नवका- पुरनका लेख सर्च करु...
झंझारपुर-लौकहा बड़ी लाइन
1 टिप्पणी:
पढ़ कs अत्यधिक प्रसन्नता भेल जे मिथिलांचल में किछु विकासक काज भs रहल ऐछ. सकरी झंझारपुर लौकहा रेल लाइन के आमान परिवर्तन केर घोषणा एकटा शुभ संकेत ऐछ मुदा जाबे धेर अहि घोषणा केर अमली जामा नै पहिरावल जैत ताबे धेर संतुष्टि नै हैत. झंझारपुर और निकटवर्ती क्षेत्र के लेल रेल लाइन एकटा जीवन रेखा जेंका छी. ओई समूचाs क्षेत्रक लोक सब रेलवे के माध्यम से समूचा भारत वर्ष सों जुडल छैथ. दरभंगा जयनगर बड़ी लाइन भेला के बाद, झंझारपुर क्षेत्रक लोक सब के किछु समस्या भ रहल छेलन. कियाक त s सकरी रेलवे स्टेशन पर ट्रेन बदल पड़े छेलन, जतs कि यात्री सुविधा के खास आभाव छल. संगहिं दूर के यात्री जेना कि दिल्ली, बॉम्बे, कलकत्ता सबs से अबे वाला यात्री सब के विशेष समस्या होई छेलन. पहिने दरभंगा में ट्रेन बदलू, फेर सकरी में बदलू आ तहन झंझारपुर जौ. आब बड़ी लाइन भs गेला सs नहि केवल दरभंगा झंझारपुरक लोक सब कs बल्कि पूरा मिथिलांचलक लोकनिक क फयदा हेतन. घोषणा सs बहुत प्रसन्नता भेल. रेल मंत्री श्री लालू प्रसाद यादव क साधुवाद. उम्मीद थिक जे आमान परिवर्तन क काज शीघ्र पूरा सेहो क लेल जैत.जवाब देंहटाएं
मनोरंजन कुमार झा
इन्द्रा विहार, मुख़र्जी नगर
दिल्ली.


text:
संसारमे एहन बहुत कम कवि होएताह जे जीवनमे एक्कहुटा महाकाव्य लिखनहि विन महाकवि कहबैत होथि। एहन व्यक्तित्व मैथिल कवि कोकिल विद्यापतिए भेलाह। तत्कालीन समयमे विद्वता आ प्रज्ञा प्रकटीकरणक लेल भारतवर्षक एक मात्र माध्यम संस्कृत भाषामे पूर्ण अधिकार रखितहुँ जन–मन–रञ्जनक लेल ‘देसिल वयना सभजन मिट्ठा’ कहि लोकभाषामे रचना परम्पराक शुरुआत कऽ विद्यापति समस्त उत्तर भारतीय आर्यभाषाक प्रथम जनकविक रूपमे उदित भेलाह। जनभाषामे काव्य सृजन परम्पराक पहिल सशक्त डेग उठौनिहार व्यक्ति विद्यापतिए छलाह। हिनके पदचिह्नपर चलैत अवधी भाषामे तुलसीदास ‘रामचरितमानस’सन अमर काव्यक रचना करबामे सफल भेलाह। तहिना ब्रजभाषामे मीरा तथा सूरदास, भोजपुरीमे कबीरदाससन उद्भट कविसभक उदय भेल। तेँ प्रसिद्ध हिन्दी कवि डा. हरिवंश राय बच्चन महाकवि विद्यापतिक मादे लिखलनि अछि—
थे न कबीर, न सूर न तुलसी
और न थी जब बाबरि मीरा
तब तुमने ही मुखरित की थी
मानव के मानस की पीड़ा
अपन काव्यपुस्तक ‘आरती और अंगारे’ मे विद्यापतिकेँ एहि तरहेँ सम्बोधित कएनिहार डा. बच्चन ‘टूटी–छूटी कड़ियाँ’ में विद्यापतिक महिमाकेँ विशिष्टीकृत करैत एहुना कहलनि अछि— ‘भाषाक क्षमताकेँ भलहि सरहपाद मानैत होथु, भाषाक ओज दऽ रासो कविसभ भलहि जनैत होथि, मुदा भाषाक असली सुआद सभसँ पहिने विद्यापतिए बुझलनि— देसिल वयना सबजन मिट्ठा। विद्यापति हमरालोकनिक सर्वप्रथम परिस्कृत गीतकार थिकाह। संस्कृतक ध्वनि–माधुर्यकेँ ओ पूर्णतया भाषामे उतारैत छथि। हुनका ‘अभिनव जयदेव’ सेहो कहल जाइत छनि। मार्मिकता आ भावक गहिराइमे ओ जयदेव आ रासो कालक शृङ्गारिक कविसभसँ बहुतो आगाँ छथि। …..
………..। देसिल वयनाद्वारा मानवीय भावकेँ एते सूक्ष्मतापूर्वक पहिल बेर विद्यापतिए छूबि सकलाह।’
साहित्याकाशक देदीप्यमान नक्षत्र महाकवि विद्यापति (ई.सन. १३६०—१४४८) मूलतः शृङ्गारिक एवं धार्मिक प्रवृत्तिक कवि मानल जाइत छथि। मुदा व्यापकतामे देखलापर हुनक रचनाद्वारा समाजमे अनेको सार्थक सन्देशसभक सम्प्रेषण सेहो प्रचुर मात्रामे भेल हमसभ पबैत छी। हुनक चामत्कारिक काव्यप्रतिभेक कारण अवसानक छ सय वर्षक बादहु ओ जन–मन ओ लोक–जीवनमे जीवित एवं परिव्याप्त छथि। सगरमाथापर फहराइत विद्यापतिक ख्याति, सुयश एवं प्रभावकेँ परवर्ती कालक कतेको साहित्यकार समाजमे सकारात्मक सन्देश प्रवाह करबाक लेल उपयोग करैत सेहो देखल गेल छथि। निश्चित रूपेँ एकटा आम व्यक्ति जखन कोनो बात कहैत अछि तँ ओ ओतेक प्रभावोत्पादक नहि होइत छैक जतेक एक प्रतिष्ठित तथा सामाजिक हैसियतप्राप्त व्यक्तिक कहलासँ होइछ। तेँ बादक किछु कवि जे सामाजिक कुरीतिसभकेँ हटएबादिस संवेदनशील छलथि, सेसभ विद्यापतिक नामकेँ भनिताक रूपमे प्रयोग कऽ ओहन सुसन्देशसभक प्रवाह करैतसन पाओल गेलाह अछि। मिथिलामे रहल अनमेल विवाह–प्रथाकेँ निरुत्साहित करबाक गूढार्थ अन्तर्निहित रहल निम्न गीतकेँ एही श्रेणीक एक उत्कृष्ट गीत मानल जा सकैत अछि, जाहिमे तरुणी स्त्रीक अल्प वयसक पुरुषक सङ्ग विवाह भऽ गेलाक बाद उत्पन्न परिस्थितिक वर्णन कएल गेल छैक—
पिया मोर बालक हम तरुणी गे,
कओन तप चुकलहुँ भेलहुँ जननी गे।
तहिना प्रौढ पुरुषक सङ्ग नवयौवना स्त्रीक विवाह करबाएल जा रहल प्रसङ्गमे कन्याक माए अपन पति आ समाजकेँ उपराग दैत चेतावनीक भाषामे कहैत छथि—
हम नहि आजु रहब एहि आँगन
जौँ बूढ़ होएत जमाए
एहन अनमेल विवाहक लेल मिथिलाक लोकव्यवहार मोताबिक भाग्यकेँ दोष देबाक सङहि बेटीक पिता तथा घटककेँ सेहो दोषक भागी बतबैत आगाँ कहल गेल अछि—
एक तँ बैरी भेल बीधि–विधाता
दोसर धियाकेर बाप
तेसर बैरी भेल नारद बाभन
जे बुढ आनल जमाए
यद्यपि उपर्युक्त गीतसभ मैथिल समाजमे विद्यापतिएक गीतक रूपमे समादृत एवं प्रचलित अछि। ओहुना एहन गीतसभक भनितामे ‘भनहि विद्यापति’ लिखल पाओल जाइत छैक। मुदा विभिन्न विद्वानसभक मतानुसार विद्यापतिक गीत कहि सैकड़ो एहनो गीत लोककण्ठमे व्याप्त अछि, जे यथार्थतः विद्यापति नहि लिखने छथि। उपर देल गेल गीतसभक भाषा आ विद्यापतिकालीन मैथिली भाषाक स्वरूपक तुलनात्मक अध्ययन–विश्लेषण कएलासँ सेहो ई बात स्पष्ट होइत अछि। ओना तँ जे गीतसभ विद्यापतिएद्वारा लिखल गेल बातपर कनेको शङ्का नहि छैक, ताहूमे भक्ति आ शृङ्गर रसक गीत मात्र नहि छैक, जीवनकेँ सुमार्गपर लऽ चलबाक लेल अनेको उद्देश्यपूर्ण गीतसभ विद्यापति स्वयं सेहो प्रचुर मात्रामे लिखने छथि।
विद्यापतिक शतप्रतिशत वास्तविक भक्ति आ शृङ्गार रसक गीतसभक सेहो खास उद्देश्य रहैत छलैक। मिथिलाक तत्कालीन अवस्थापर ध्यान देलापर देखल जाइत अछि जे यवनक आक्रमण तथा जल्दी–जल्दी होइत आएल नेतृत्व परिवर्तनक कारण मिथिलाक आर्थिक एवं सामाजिक स्थिति दिनानुदिन गिरैत गेल छलैक। प्रायः यवन सेना जखन आक्रमण करैत छल तँ ओहिठामक सम्पूर्णप्रायः धार्मिक, सांस्कृतिक एवं सामाजिक पूर्वाधारकेँ लतखुर्दनि कऽ जनजीवनकेँ धङरचास कऽ दैत छल। महिलासभकेँ ओसभ अपन पहिल शिकार बनबैत छल। जबर्दस्ती इस्लाम धर्म कबूल करबएबाक काज सेहो ओतबए मात्रामे कएल जाइत छलैक। एहि सभ क्रियाकलापसँ गार्हस्थ्य जीवन छिन्न–भिन्न भऽ जाइत छलैक। लोक अकर्मण्य एवं किंकर्त्तव्यविमूढ होइत गेल छल। एहन अवस्थामे हतास एवं पलायनोन्मुख समाजकेँ पुनः लीकपर अनबाक उद्देश्यसँ तत्कालीन अवस्थामे जीवन गुजाराक मूल कर्मदिस लोककेँ आगाँ बढ़बाक लेल उत्साहित करऽ वला गीतसभ सेहो रचलनि—
बेरि–बेरि अरे सिव, मोञे तोहि बोलञो
किरिस करिअ मन लाए
बिनु सरमे रहिअ, भिखिए पए मङ्गिअ
गुन गउरब दुर जाए
खटङ्ग् काटि हर हर बन्धबिअ
तिरसिल तोड़िअ करु फारे
बसह धुरन्धर लए हर जोतिअ
पाटिअ सुरसरि धारे
अत्यन्त प्रगतिशील एवं उत्साहवर्धक सन्देश देल गेल एहि गीतमे विद्यापति अपन आराध्य महादेवकेँ किसानक रूपमे ठाढ़ कऽ कहैत छथि— “हे शिव, अपन कर्त्तव्यक पालन नीकजकाँ करी। भीख माङब ने लाज वा शरमक बात छियैक, जे लोकक गुण आ गौरव दुनूकेँ हरि लैत छैक। मुदा अपन काज करबामे कथीक सङ्कोच? तेँ अपन खटङ्ग काटिकऽ हर बनाउ। त्रिशूलकेँ पीटिकऽ फार बनाउ। अपन बसहाकेँ हरमे जोतू। आ, फसलिक सिञ्चन लेल तँ अहाँक मस्तकसँ बहऽ वला गङ्गाक धार अछिए।”
तत्कालीन विषम परिस्थितिमे जनमानसकेँ कर्मशीलताक दिशामे उन्मुख कराएब समाज सचेतक व्यक्तिक सर्वाधिक महत्त्वक काज छलैक। एही समयमे हिन्दू धर्मावलम्बीसभक बीच सेहो शैव, वैष्णव आदि सम्प्रदायमे मानसिक विभाजनक अवस्था छल, जाहिसँ समाजमे विशृङ्खलता आओर बढ़ैत गेल रहैक। एहनमे समान धार्मिक एवं सांस्कृतिक पृष्ठभूमिक लोकक बीच वृहद एकताक आवश्यकतापर जोड़ दैत विद्यापति कहलनि जे शैव वा वैष्णव परस्पर विरोधी नहि, बल्कि एक्कहि सिक्काक दू पाट अछि। एकरा अपन पदमे विद्यापति एहि तरहेँ अभिव्यक्ति दैत देखल गेल छथि—
भल हर भल हरि भल तुअ कला
खन पित वसन खनहि बघछला
एहि तरहेँ विभिन्न तरहक प्रहारसँ विशृङ्खलित जनजीवनकेँ सहज बनएबाक हेतु कर्मशीलताक सन्देश आ भक्तिमार्गक अनुसरण मात्र यथेष्ट नहि छलैक, लोक–जीवनमे आस्थाक रस सञ्चार कराएब सेहो ओतबए आवश्यक छलैक। विद्यापतिद्वारा प्रायः जीवनक आरम्भिक चरणमे लिखल गेल शृङ्गार रसक गीतसभ होइक वा तत्कालीन राजासभक आदेशमे लिखल गेल शृङ्गार रसक गीतसभ कतेक सार्थक, कतेक निरर्थक छलैक, से अलग विश्लेषणक विषय अछि। मुदा कालान्तरमे मिथिला राज्य छिन्न–भिन्न भऽ गेलाक बादो शृङ्गारिक गीतसभक रचनाक्रमकेँ ओ जाहि तरहेँ निरन्तरता देलनि, से पूर्णतः सोद्देश्य छल। ओहि समयक आकुल–व्याकुल परिस्थितिसँ आमजनकेँ मुक्त कऽ जीवनकेँ सरस बनएबादिस उन्मुख करएबाक लेल विद्यापति एकसँ एक शृङ्गारिक गीतसभक रचना कएलनि। मुदा कविक महिमा देखी जे हुनक लिखल कतिपय श्रैङ्गारिको गीत अपनामे एकटा इतिहास समटने अछि। महाकवि विद्यापतिक एखनधरि भेटल आ सार्वजनिक भेल करिब १,२०० गीतमेसँ २०० क करिब गीत बादक कविसभद्वारा लिखल आ मात्र भनितामे विद्यापतिक नाम लिखल गेल विश्लेषकसभक कथन छनि। मुदा एहन व्यक्तित्व कम्मे होएत, जकर अधिकांश गीत वा पदसभ कोनो ने कोनो इतिहासकेँ समटने होइक। इतिहासक एकटा घटनाक्रमकेँ बड़ सजीवताक सङ्ग प्रस्तुत कएल गेल विद्यापतिक ई गीत—
सजनि निहुर फुकू आगि।
तोहर कमल भ्रमर मोर देखल, मदन उठल जागि।।
जौँ तोहें भामिनी भवन जएबह, एबह कोनह बेला।
जौँ एहि सङ्कटसौँ जिव बाँचत होएत लोचन मेला।।
भन विद्यापति चाहथि जे विधि करथि से–से लीला।
राजा शिवसिंह बन्धन मोचन तखन सुकवि जीला।।
कहल जाइत अछि जे उपर्युक्त शृङ्गार गीत विद्यापति अत्यन्त सङ्कटग्रस्त समयमे लिखने छलाह। यवन सेना हुनक प्रिय राजा शिवसिंहकेँ जखन बन्दी बना दिल्ली लऽ गेल तँ विद्यापति अपन कूटनीतिक कौशलक उपयोग कऽ शिवसिंहक बन्धनमोचन करबौने छलाह। एहि क्रममे बादशाहकेँ जखन ई बुझबामे अएलनि जे विद्यापति कवि छथि तँ हुनका अपन कवित्वक परिचय देबाक लेल कहलनि। ओ चूल्हि पजारैत एक सुन्दरीक कवितात्मक वर्णन करैत अपन कवित्वक उत्कृष्ट परिचय देलनि। किंवदन्ती तँ एहनो छैक जे विद्यापतिक आँखिमे पट्टी बान्हि देल गेलनि आ हुनका कहल गेलनि जे चूल्हि पजारैत सुन्दरीक वर्णन करू। केओ–केओ एहि प्रसङ्गमे विद्यापतिकेँ सन्दूकक भीतर बन्द कऽ सूखल इनारक भीतर राखिकऽ एहि स्थितिक वर्णन करबाक लेल कहल गेल बात सेहो कहैत छथि। अवस्था चाहे जे–जेहन रहल होइक, मुदा एतबाधरि निश्चित जे विद्यापतिद्वारा कएल गेल चित्रण अत्यन्त सजीव आ लोमहर्षक छैक।
गीतमे ओ कहैत छथि— “सुन्दरी, अहाँ जे निहुरिकऽ चूल्हि फुकैत छी, ताहिसँ अहाँक स्तनरूपी कमल हमर आँखिरूपी भमराक आगाँ देखार भऽ रहल अछि, जाहिसँ कामदेव जागि गेल छथि। आब कहू जे अहाँ भवनमे कखन घूरब ? जँ एखनुक सङ्टसँ बाँचि गेलहुँ तँ अपना दुनूगोटेक नजरिक परस्पर मिलान होएबे करत। विद्यापति कहैत छथि— विधाता सेहो नहि जानि केहन–केहन लीला करैत छथि। राजा शिवसिंह जँ बन्धनमुक्त होएताह, तखने बुझू जे मृततुल्य अवस्थामे पहुँचल एहि कविक प्राण घूरत।”
विद्यापतिक एहन अनेको श्रैङ्गारिक गीत छनि, जाहिमेसँ कतेको अपनामे एकहकटा इतिहासक दस्तावेज अछि तँ कतिपय कविता जीवनकेँ रसमय आ रोमाञ्चक बनएबामे सहायक अछि। विद्यापतिक बहुतो शृङ्गारिक गीतकेँ कामकलाक पाठ सिखौनिहार विज्ञानसम्मत कलात्मक अभिव्यक्तिक रूपमे सेहो लेल जाइत अछि, जे आजुक समयमे सेहो सजीव आ सार्थक अछि। तेँ ई कहब अनर्गल हएत जे विद्यापतिक रचनाक उद्देश्य केवल रास–रङ्ग वा राजा–महाराजाकेँ मनोरञ्जन प्रदान करब छलनि। विद्यापति जन–मनक, लोकजीवनक महाकवि छलाह आ ओ प्रेम एवं आनन्दक मार्गपर चलैत कर्मशील जीवनक पक्षमे अपन लेखनीकेँ निरन्तर प्रवाहमय बनौने रहलाह।


text:
दरभंगा : कोरोना महामारी स लड़बा लेल सरकार अपन दिस स कोशिश क रहल अछि, मुदा सरकारक प्रयास नकाफी अछि. खास क बिहारक गाम मे त स्वास्थ्य सेवा लगभग खत्म जेकां अछि. एहन मे सवाल उठैत अछि जे हम सब की विकल्प निकाली जाहि स अपन जीवन बचि सकए, सांस रुकबा स रुकि सकए। दरभंगा प्रमंडलक पंडौल प्रखंडक सरिसब गाम मे लोक सब एकटा विकल्प तैयार केलथि अछि. एहि गाम मे निजी सहयोग स नहि केवल सरकार लेल बल्कि दोसर गाम लेल सेहो एकटा उदाहरण पेश केल गेल अछि.
दरभंगा प्रमंडलक पंडौल प्रखंड क सरिसब गांव मे आजादी स पहिने प्राथमिक स्वास्थ्य केंद्र बनल, मुदा 80क दशक अबैत अबैत पुरान सरकारी अस्पताल बंद क देल गेल आ भवन सेहो खंडहर बना देल गेल. गामक लोकक हो हल्ला पर आखिरकार पिछला दशक मे भवनक जीर्णोद्धार भेल. नव-नव डाक्टर सेहो पदस्थापित भेलाह. नव – नव कुर्सी आ टेबुल आयल, मुदा दुर्भाग्य स एहि कोरोना वायरस संक्रमण काल मे सेहो भवन क मुख्य द्वार नहि खुलल. केबार बंद आ ताला लटकल रहल. एहि अस्पतालक हालात स अहां पूरा बिहारक चिकित्सा व्यवस्थाक अंदाजा लगा सकैत छी.
स्थानीय युवा आ प्रवासी ग्रामीण सब मिली कए एहि गाम मे लगभग बंद भ चुकल प्राथमिक स्वास्थ्य केंद्र कए फेर स जीवित करबा मे लागल छथि. स्वास्थ्य केंद्र मे लटकल ताला त नहि खुलल, मुदा आपसी सहयोग स गामक “बाढ़ राहत भवन” मे कोविड संक्रमित मरीजक प्राथमिक इलाज लेल “आत्मनिर्भर केंद” तैयार क देल गेल. एहि नेक कार्य कए बुद्धिजीवि सब ‘गांव जागे तो देश जागे’ क अप्रतिम मिशाल बता रहल छथि.
जानकारीक अनुसार गामक युवा सब कोरोना स लड़बा लेल एकटा ‘सेल्फ सफ़िशिएंट सेंटर’ बनेबाक फैसला केलाह. गामक मुखियाक समर्थन युवा सब कए उत्साहित केलक. संगहि एहि फैसलाक गूंज गामक प्रवासी लोक तक सेहो पहुंचल. दिल्ली मे रहनिहार वरीय पत्रकार मदन झा गामक युवा आ प्रवासीक बीच सेतु क काज केलिथ आ देखैत देखैत कोरोना संक्रमितक इलाज़ लेल एहि गाम मे उत्तम व्यवस्था भ गेल. ग्राम पंचायत क “बाढ़ राहत भवन” मे कोविड सुरक्षा सह तत्काल प्राथमिक सहायता केंद विकसित कैल गेल. समाज क प्रबुद्ध लोक क उपस्थिति मे एहि केंद्रक विधिवत लोकार्पण भेल. स्थानीय अयाची युवा संगठन कोविड काल मे ग्रामीण कए फ़र्स्ट ऐड सलाह संग अन्य सेवा उपलब्ध करेबा लेल एहि केंद्रक संचालन मे जुटल अछि.
संगठनक कर्ताधर्ता विक्की मंडलक अनुसार गामक प्रवासीक सहयोग स इ सब भ सकल. एहि गाम मूल निवासी आ दिल्ली मे रहनिहार मैनेजमेंट एक्सपर्ट एएन झा आ पटना मे रहनिहार एजुकेशन स्पेशलिस्ट कमल नाथ झा और दिल्ली के पत्रकार मदन झा सब प्रारम्भिक समय स अमूल्य भागीदारी प्रदान केलिथ. हिनक सबहक प्रयास स गामक आर प्रवासी जेना संजय झा, जे मुंबई मे कार्यरत छथि, मधुबनी स्थित पत्रकार उदय कुमार झा स सम्पर्क केलथि आ यथा सम्भव मदद केलथि. उजान गामक संजय सेहो अपन आई.आई.टी. क मित्र सबहक सहयोग स मेडिकल इक्विप्मेंट क इंतज़ाम क देलथि. मुंबई स्थित संस्था “डॉक्टरस फ़ोर यू” क संग संग आई.आई.टी. खरगपुर और INSEAD business school क पूर्ववर्ती छात्र सब सेहो 4 ऑक्सीजन कॉन्सेन्ट्रेटर ऑक्सीमीटर, पीपीई किट उपलब्ध करा देलथि अछि.
एखन एहि केंद्र मे गामक जरुरत क हिसाब स पर्याप्त संसाधन भ चुकल अछि. एहि केंद्र में चार ऑक्सीजन सिलिंडर, कोरोना संक्रमण मे उपयोगी दवाइयाँ, औक्सीमीटर, थर्मल थर्मामीटर, सैनिटाइजर, मास्क, पीपीई किट आदि अछि जे ग्रामीण क आर्थिक सहयोग स आयल अछि. एहि मे सरकार या बाहरी कोनो संस्थाक योगदान नहि अछि.
एहि केंद्रक संयोजक आ गामक मुखिया रामबहादुर चौधरी कहला जे सरिसब पाही शिक्षा आ आर्थिक दृष्टिकोण स सबदिन सबल रहल. ओना पिछला दू दशक स स्वास्थ्य विभाग क कथित अकर्मण्यता क कारण पंचायत क करीब 100 साल पुरान एपीएचसी बंद अछि. इलाज लेल लोक कए 20 किमी मधुबनी मुख्यालय जेबाक मजबूरी अछि. खासकर कोविड संक्रमण क समय मे एहि इलाकक 10 गाम हाटी, बिठ्ठो रामपुर, इसहपुर, कल्याणपुर, लालगंज, लोहना, पाही, भट्टपूरा, कोइलखाहा मे कोनो चिकित्सा सुविधा नहि अछि. एहि कारण ग्रामीण संग विमर्श क कोविड संक्रमित क फ़र्स्ट एड लेल इ छोट सन प्रयत्न कैल गेल अछि.
किया जरुरत पड़ल ‘सेल्फ सफ़िशिएंट सेंटर’ क
आब सवाल उठैत अछि जे आखिर एहन ‘सेल्फ सफ़िशिएंट सेंटर’ क जरुरत किया भेल? एहि प्रश्न क जबाव इलाके मे स्वास्थ्य सुविधा का घोर अभाव अछि. सरिसब मे एक छोटा सा सरकारी अस्पताल अछि. किछु दिन तक इ खस्ता हाल मे छल, एखन बंद अछि. कोनो डॉक्टर एहि ठाम पदस्थापित नहि छल. ग्रामीण क दवाब आ बहुत ज्यादा भागदौर करलाक बाद एहि ठाम एकटा डॉक्टर क पदस्थापन भेल, मुदा कोरोना काल मे सेहो ओ हुनकर प्रतिनियुक्ति जिला मुख्यालय क कोविड केयर सेंटर पर क देल गेल अछि. नतीजा क़रीब 10 किलोमीटर क आसपास मे कोनो सरकारी अस्पताल बा डॉक्टर नहि अछि. क्षेत्र क जनता क इ नियति बिन चुकल अछि.
आस पास क गाँव हाटी, बिठ्ठो, इसहपुर, रामनगर, संकोर्थु, लोहना, पाही, लालगंज, भट्टपुरा, गंगौली, कोइलखाहा आदिक लोक लेल स्वास्थ्य सुविधा क अभाव अछि. लोक कए इलाज लेल या त मधुबनी मुख्यालय या झंझारपुर, सकरी विकल्प अछि. अंत मे त दरभंगा जायब मजबूरी अछिये. कोरोना क समय मे एतबा दूर जायब गरीब लोक लेल की अमीर लेल सेहो मुश्किल अछि. एहन मे आसपास क सबटा सरकारी सेंटर पर डॉक्टर क अभाव क्षेत्र क जनता कए मजबूर क देलक जे ओ अपना स्तर पर आत्मनिर्भर होइथि. आपात स्थिति स निपटबा लेल आखिर लोक कतए जायत. एहन मे इ केंद्र लोक लेल जीवन दायनी सिद्ध होएत.


text:
नई दिल्ली। मुख्यमंत्री नीतीश कुमार दिल्ली मे नेपाल क राष्ट्रपति रामबरन यादव स भेंट केलथि। ओ यादव क संग बिहार मे बाढ़ क कारण भ रहल तबाही कए रोकबा लेल रणनीति पर गप केलथि। नेपाल एहि मे पूरा सहयोग देबाक भरोस देलक अछि।
यादव स भेंटक बाद मुख्यमंत्री कुमार कहला जे बिहार क सीमा नेपाल स लागल अछि आ बाढ़ क कारण नेपाल क संग बिहार कए सेहो भारी नुकसान होइत अछि। एहि लेल दूनू कए मिलि कए एकर निराकरण करबाक अछि। राष्ट्रपति यादव 27 जनवरी स दस दिवसीय भारत यात्रा पर दिल्ली आयल छथि।
नीतीश कहला जे नेपाल क राष्ट्रपति बाढ़ क खतरा कए कम करबा आ आपदा क स्थिति मे आपातकालीन सूचना तंत्र कए मजबूत करबा मे भारत क संग पूरा सहयोग क भरोस देलथि अछि। करीब 45 मिनट भेल एहि औपचारिक बैठक मे नेपाल क राष्ट्रपति रामबरन यादव मुख्यमंत्री नीतीश कुमार कए नेपाल एबाक न्योत सेहो देलथि अछि।
बिहार आ नेपाल क 726 किलोमीटर लंबा सीमा खुलल अछि आ एहि लेल सीमापार स घुसपैठ, मादक पदार्थ आ जाली नोट क तस्करी, मानव तस्करी क समस्या बढि रहल अछि। एक फरवरी कए आंतरिक सुरक्षा पर मुख्यमंत्रीक सम्मेलन मे नीतीश केंद्र स एहि मुद्दाक निराकरण लेल कहलथि। मुख्यमंत्री कहला जे बिहार क सीमा स लागल नेपाल क हिस्सा मे गांजा आ पोस्ता क अवैध खेती बहुत तेजी स फइलल अछि। भारत-नेपाल सीमा वार्ता क इ एकटा महत्वपूर्ण एजेंडा अछि।